Terap budaya sihat di rumah, jangan jadi kilang lahir ‘pembuli’

Oleh Ainul Illia Meor Suzurudin

BANGI, 9 Jamadilawal 1443H, Selasa – Kemasukan semula pelajar ke sekolah dan asrama untuk menjalani pengajaran dan pembelajaran (PdP) bersemuka telah menimbulkan semula kes-kes buli secara fizikal.

Budaya membimbangkan ini dikhuatiri tercetus akibat kelompongan perhatian daripada ibu bapa di rumah sepanjang tempoh Perintah Kawalan Pergerakan (PKP) susulan penularan pandemik COVID-19.

Presiden Persatuan Belia Islam Nasional (PEMBINA), Wafiq Azman berkata, ibu bapa sepatutnya menerapkan budaya sosial yang sihat dan selamat di rumah supaya tidak menjadi ‘kilang’ kepada melahirkan ‘si pembuli’.

“Kebiasaannya pembuli adalah individu yang sangat memerlukan perhatian.

“Namun jika mereka kurang mendapat perhatian dan kasih sayang di rumah, ia akan menjadi faktor utama untuk pembuli mencari ‘tempat’ melepaskan rasa marah dan benci pada orang lain yang lebih lemah daripadanya,” katanya ketika dihubungi Ismaweb.net.

Tidak dinafikan, jurang umur di sekolah menengah sedikit sebanyak menabur rasa ‘samseng’ atau senioriti terhadap pelajar yang lebih muda.

“Pelajar lingkungan umur ini juga lebih suka menonjolkan dirinya dilihat sebagai umur orang dewasa berbanding rakan-rakannya sebaya.

“Mereka tidak mahu dilihat sebagai pelajar sekolah. Sebab itu ada yang cuba aktiviti atau budaya orang dewasa seperti merokok, merempit, minum arak, melepak dan sebagainya,” katanya.

Bagaimanapun, dalam isu buli, pihak pentadbiran sekolah antara pihak autoriti yang paling dekat dan kerap mempunyai akses kepada pelajar-pelajar khususnya di asrama.

Berikutan itu, jika pentadbiran sekolah tidak proaktif memikirkan polisi dan peraturan khusus untuk mengawal budaya buli, ia pasti tidak akan terkawal.

“Sekolah perlu kembali menjadi tempat yang seronok dan selamat buat para pelajar.

“Ada juga laporan yang mengatakan pihak autoriti tidak mengambil berat dalam menguruskan emosi dan mental pelajar yang trauma selepas dibuli.

“Ini tidak sepatutnya berlaku. Buli adalah kes yang perlu diambil serius dari sekecil-kecil perkara,” katanya.

Beliau menegaskan, tindakan pihak berautoriti yang tidak mengambil endah aduan atau laporan mangsa adalah tindakan yang tidak bertanggungjawab dan tidak amanah.

“Jangan lambat bersikap reaktif dengan menunggu sehingga kes tersebut tular di media sosial baru mengambil tindakan. Ia secara tak langsung akan mengaibkan reputasi dan nama sekolah.

“Cadangan juga buat pihak pentadbiran sekolah untuk mempunyai hubungan yang baik dengan pihak polis, bomba dan hospital atau klinik di sekitar sekolah agar dapat membantu penguatkuasaan dan pengawalan aktiviti kes buli di sekolah,” katanya.

Sebelum ini, tular video berdurasi 10 saat dalam media sosial yang memaparkan seorang pelajar dikepung rakan-rakannya di dalam bilik asrama dengan mangsa ditumbuk di bahagian perut.

Hasil siasatan awal mendapati kejadian berlaku kira-kira 1 hingga 2 pagi pada 9 Disember membabitkan tujuh suspek remaja dan seorang mangsa yang semuanya berusia 13 tahun.

Susulan itu, enam pelajar yang terlibat dalam kes buli digantung persekolahan serta merta selama dua minggu.


China syor mekanisme global mudahkan perjalanan antarabangsa

BEIJING, 8 Rabiulakhir 1442H, Selasa –  China mencadangkan satu mekanisme global untuk memudahkan perjalanan antarabangsa yang terganggu akibat pandemik COVID-19 pada Sidang Kemuncak Pemimpin G20 Ke-15, baru-baru ini.

Bercakap pada sidang kemuncak itu, Presiden Xi Jinping berkata, sijil kesihatan berdasarkan hasil ujian asid nukleik dapat disahkan dengan mekanisme global yang dibuat melalui teknologi kod QR.

Katanya, sebilangan besar negara boleh terbabit dalam mekanisme itu, di mana hanya perlu menyelaraskan dasar serta piawaian, sekali gus memudahkan perjalanan.

Susulan cadangan Xi Jinping itu, penyokong hak asasi manusia mengingatkan bahawa teknologi kod QR boleh memantau dan menyebabkan kepada diskriminasi politik.

Sejak pandemik COVID-19 – yang dikesan pertama kali di Wuhan pada Disember tahun lalu – kebanyakan negara seluruh dunia menyekat perjalanan dan kemasukan bagi mengawal penularan wabak.

Langkah itu memberi kesan serius kepada industri penerbangan, termasuk sektor pelancongan.

Setakat semalam, jumlah kematian akibat COVID-19 di seluruh dunia sudah mencecah hampir 1.4 juta dengan kes jangkitan lebih 59 juta orang.-  Agensi


Majikan belasah pekerja kerana puasa mohon maaf

KUALA LUMPUR, 6 Ramadan 1442H, Ahad – Majikan yang didakwa mencederakan dua pengawal peribadinya kerana berpuasa membuat permohonan maaf.

“Sekiranya apa yang saya katakan kepada pengawal peribadi saya menyinggung perasaan sesiapa, saya rasa saya harus minta maaf kepada semua umat Islam di negara ini, kepada Yang di-Pertuan Agong dan dua bekas pengawal peribadi saya.

“Saya tidak bermaksud menghina sesiapa dengan apa yang saya katakan. Terima kasih, semua,” katanya dalam sebuah video yang disiarkan The Star.

Dia berkata demikian ketika digari dan diapit dua anggota polis di Ibu Pejabat Polis Dang Wangi.

Lelaki berusia 43 tahun yang berada dalam tahanan polis itu kemudian dibawa menaiki sebuah kereta polis.

Pada Rabu lalu, media melaporkan, dua pengawal peribadi dipukul dengan rotan dan diacu pistol oleh majikan kerana berpuasa di bulan Ramadan.

Susulan itu, empat suspek ditahan di sekitar Selangor dan Kuala Lumpur.

Kes disiasat mengikut Seksyen 324 Kanun Keseksaan (mendatangkan kecederaan) dan Seksyen 506 Kanun Keseksaan (ugutan jenayah) dan 298 Kanun Keseksaan.


Individu tak terus kebal COVID-19 lepas terima vaksin

BANGI, 17 Rabiulakhir 1442H, Khamis – Di sebalik keterujaan vaksin COVID-19 yang bakal dibekalkan di negara ini, keutamaan tetap perlu ditekankan terhadap kesihatan, keselamatan dan kesejahteraan rakyat.

Justeru, pemilihan vaksin COVID-19 yang baik, berkesan dan selamat adalah amat penting.

Pensyarah Kanan, Jabatan Sains Bioperubatan, Fakulti Perubatan dan Sains Kesihatan, Universiti Putra Malaysia, Dr Seri Narti Edayu Sarchio berkata, masyarakat perlu mengetahui bahawa mereka tidak akan terus kebal atau terlindung daripada jangkitan COVID-19 sejurus selepas menerima vaksin.

Jelasnya, sistem imun badan memerlukan tempoh tertentu untuk memproses, seterusnya menghasilkan antibodi diperlukan bagi melindungi mereka daripada potensi jangkitan.

Beliau berkata, tempoh penghasilan antibodi juga subjektif, di mana ia bergantung kepada beberapa faktor termasuk jenis vaksin, tahap kesihatan dan keupayaan tindak balas sistem imun tubuh seseorang.

“Kebiasaannya, individu sihat dan memiliki sistem imun badan baik mengambil masa sekitar beberapa minggu hingga sebulan.

“Ada juga individu memerlukan lebih sekali suntikan bagi memastikan antibodi terhasil kekal pada aras diperlukan,” katanya menulis di Berita Harian hari ini.

Bagaimanapun, beliau berkata, individu mempunyai masalah sistem imun mungkin tidak sesuai mengambil vaksin.

Hal ini kerana katanya, penghasilan antibodi memerlukan interaksi antara komponen vaksin disuntik dengan sistem imun berfungsi dengan baik pada tubuh penerima.

“Bagi penerima vaksin pula, amat penting untuk mereka kekal meneruskan amalan norma baharu untuk tempoh tertentu selepas menerima suntikan.

“Pemantauan berkala ke atas penerima vaksin oleh pihak bertanggungjawab juga perlu dilakukan selepas imunisasi COVID-19.

“Ini bagi memastikan penerima berjaya menghasilkan antibodi mencukupi untuk melindungi mereka melawan jangkitan pada masa akan datang,” jelasnya.

Terdahulu, Malaysia akan melihat kepada tahap keberkesanan, kesan sampingan dan kualiti vaksin COVID-19 yang digunakan di United Kingdom (UK) sebelum membuat sebarang keputusan tentang penggunaannya di Malaysia, kata Ketua Pengarah Kesihatan Tan Sri Dr Noor Hisham Abdullah.

Dr Noor Hisham berkata, sekiranya pada tiga bulan pertama penggunaan vaksin itu di UK memberangsangkan dan kurang dokumentasi mengenai kesan sampingan, ia akan lebih meyakinkan Malaysia untuk menggunakan vaksin berkenaan.

“Apapun kita akan tunggu laporan ujian klinikal fasa tiga yang masih belum kita lihat dan belum dikaji sepenuhnya dan kita perlukan data-data sebelum sebarang keputusan dibuat.

“Perjanjian kita adalah vaksin tersebut perlu dan mesti didaftarkan kepada Pentadbiran Makanan dan Ubat-ubatan Amerika Syarikat (FDA) dan Bahagian Regulatori Farmasi Negara (NPRA) Kementerian Kesihatan,” katanya.


Bersatu didakwa tidak ikhlas wujud kerjasama politik

KUALA LUMPUR, 21 Jamadilawal 1442H, Selasa – Parti Pribumi Bersatu Malaysia (Bersatu) didakwa tiada keikhlasan dalam mengadakan kerjasama politik.

Salah seorang Ketua UMNO Bahagian yang enggan dikenali mendakwa, Presiden UMNO, Datuk Seri Dr Ahmad Zahid Hamidi membangkitkan perkara itu apabila beberapa saranan dikemukakan UMNO telah ditolak kerajaan, termasuk pengeluaran wang Kumpulan Wang Simpanan Pekerja (KWSP).

Dakwanya, Ahmad Zahid turut menjelaskan bahawa Barisan Nasional (BN) telah menyokong Belanjawan 2021 bagi menjaga kepentingan rakyat, kerajaan serta pembangunan negara.

Bagaimanapun, Ahmad Zahid kesal apabila sokongan itu telah digunakan untuk memperkukuhkan Bersatu, antaranya menawarkan jawatan kepada ahli-ahli UMNO ke dalam parti berkenaan.

“Selain itu Presiden turut mempertikaikan pelantikan-pelantikan penting untuk kerajaan tidak langsung dibawa berbincang dengan UMNO melalui Majlis Presiden,” dakwa Ketua Bahagian itu seperti dilapor Suara.TV, hari ini.

Dakwa Ketua Bahagian itu lagi, Ahmad Zahid turut membangkitkan isu pelantikan Yang Dipertua Dewan Rakyat dan Dewan Negara yang langsung tidak dibawa berunding dengan mereka.

Dakwanya, perkara-perkara itu menyebabkan Ahmad Zahid menyifatkan UMNO umpama melukut di tepi gantang, termasuk Pilihan Raya Negeri (PRN) Sabah baru-baru ini.

Beliau turut menyatakan UMNO akan bertanding sekurang-kurangnya 89 kerusi Parlimen dalam Pilihan Raya Umum akan datang manakala jumlah keseluruhan kerusi yang bakal ditandingi BN adalah sebanyak 125.


Korban serangan pusat pendidikan Afghanistan cecah 35

KABUL, 5 Rabiulawal 1444H, Ahad – Angka kematian insiden pengebom berani mati di sebuah pusat pendidikan di ibu negara Afghanistan telah meningkat kepada 35, menurut misi Pertubuhan Bangsa-Bangsa Bersatu (PBB) ke negara itu.

Sekurang-kurangnya 82 yang lain cedera dalam serangan pada Jumaat di pusat pendidikan Kaj di Dasht-e-Barchi, rumah kepada komuniti Hazara yang terletak di barat Kabul.

Jumlah kematian terkini itu adalah lebih tinggi daripada angka korban yang dikeluarkan pihak berkuasa Kabul.

“Majoriti mangsa adalah kanak-kanak perempuan dan wanita muda. Semua nama perlu didokumentasikan dan diingati serta keadilan perlu dituntut,” kata misi PBB di Twitter.

Setakat ini, tiada mana-mana kumpulan mengaku bertanggungjawab atas serangan berkenaan.

Bagaimanapun, sekutu ISIS tempatan – saingan kepada Taliban – mengaku bertanggungjawab atas serangan sama ke atas pusat pendidikan sejak beberapa tahun kebelakangan ini.

Ini termasuk serangan berani mati ke atas pusat pendidikan di kawasan kejiranan yang sama sehingga mengorbankan 24 nyawa pada 2020.

Sekurang-kurangnya 85 orang terbunuh dalam satu lagi serangan tidak dituntut berhampiran sebuah sekolah di Dasht-e-Barchi pada Mei 2021.

Taliban – yang mengambil alih kuasa di tengah pengunduran tentera asing pada Ogos 2021 – telah berjanji untuk membawa kestabilan kepada negara selepas 20 tahun perang, namun beberapa insiden keganasan berlaku telah menjejaskan naratif itu. –  Agensi


Lebih 8 tan ayam beku ‘hasil rampasan’ diserah kepada Zoo Negara

PASIR MAS, 23 Rejab 1442H, Ahad – Jabatan Perkhidmatan Kuarantin dan Pemeriksaan Malaysia (Maqis) hari ini menyerahkan lebih lapan tan ayam beku kepada Zoo Negara sebagai bekalan makanan kepada haiwan di situ.

Ketua Pengarahnya, Saiful Yazam Alwi berkata, keseluruhan ayam beku itu adalah hasil rampasan oleh pelbagai agensi penguat kuasa di sempadan Kelantan-Thailand.

Beliau berkata, serahan yang dibuat itu adalah melibatkan kes rampasan sejak Disember 2020 hingga Januari tahun ini dengan anggaran nilai sebanyak RM66,088.

“Kesemua ayam beku ini telah dirampas ketika cuba dibawa masuk dari negara jiran ke Malaysia melalui pangkalan-pangkalan hari di tebing Sungai Golok.

“Hasil siasatan mendapati kesemua daging ini dibawa masuk melalui jalan yang tidak diwartakan tanpa sebarang dokumen seperti permit import yang sah daripada Maqis,” katanya kepada pemberita selepas menyerahkan sebanyak 8,136 kilogram (kg) kepada Zoo Negara di Kompleks Maqis Rantau Panjang di sini, hari ini.

Turut hadir mewakili Zoo Negara, pakar zoologi dan veterinar Dr Naim Ramli.

Menurut Saiful Yazam, ayam beku yang diserahkan kepada pihak zoo itu adalah yang masih segar dan selamat diberikan kepada haiwan di dalam zoo.

Mengulas lanjut, Saiful Yazam berkata, perbuatan mengimport ayam beku tanpa permit merupakan satu kesalahan mengikut Seksyen 11(1) Akta Perkhidmatan Kuarantin dan Pemeriksaan Malaysia 2011 yang boleh dihukum di bawah Seksyen 11(3) akta yang sama.

Katanya, untuk tempoh dua bulan pertama tahun ini sebanyak enam kes rampasan ayam beku seberat 16 tan metrik bernilai RM128,960 direkodkan di Kelantan.

Beliau berkata, pada 2020 pula sebanyak 53 kes rampasan ayam beku seberat 176.7 tan metrik bernilai RM1.4 juta direkodkan.

“Bagi mengatasi kegiatan penyeludupan ini, pegawai Maqis di lapangan diarah untuk memeriksa setiap kontena walaupun ia akan memakan masa lebih lama dan menyebabkan barisan panjang di tempat pemeriksaan.

Kita terpaksa melaksanakan tugasan ini kerana daging beku ini melibatkan isu halal iaitu sesuatu yang paling sensitif dalam kalangan umat Islam dan kita tidak boleh berkompromi dalam isu ini,” katanya.

Beliau berkata, tindakan penguatkuasaan undang-undang akan terus diperkasa di semua pintu masuk negara bagi memastikan keluaran pertanian yang masuk ke dalam negara mematuhi peraturan yang telah ditetapkan selain bagi memastikan aspek biosekuriti negara terjamin. -Bernama


RON97 naik 4 sen

BANGI, 9 Ramadan 1442H, Rabu – Harga runcit petrol RON97 diumumkan naik sebanyak 4 sen kepada RM2.58 seliter.

Sementara, bagi produk RON95 dan diesel masing-masing masih kekal pada paras RM2.05 seliter serta RM2.15 seliter, menurut Kementerian Kewangan.

Harga baharu itu berkuat kuasa bagi tempoh 22 April sehingga 28 April, berdasarkan penetapan harga runcit produk petroleum secara mingguan menggunakan formula Automatic Pricing Mechanism (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter.

“Walhal, harga pasaran sebenar bagi kedua-dua produk telah meningkat melebihi paras harga siling yang ditetapkan.

“Kerajaan juga akaan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya.


Melayu bukan bangsa lemah, patut bangga dengan kemampuan diri

BANGI, 5 Safar 1442H, Rabu – Anak Melayu sekali lagi menempa nama di peringkat dunia selepas menjuarai pertandingan World Skills Russia National, baru-baru ini.

Lebih membanggakan apabila kejayaan itu dijulang oleh seorang anak muda yang juga pelajar Sekolah Menengah Sains Tuanku Jaafar iaitu Qaed Najdat, 14.

Menjadi tulang belakang di sebalik kejayaan itu, jurulatih yang juga Ketua Pegawai Akademi di Akademi Teknologi DS, Muhammad Ghazali Yaid meluahkan rasa bangga  terhadap kejayaan Qaed.

“Qaed adalah peserta termuda dalam pertandingan berkenaan, malah anak muda itu juga berjaya menewaskan wakil empat lagi negara lain iaitu UAE, Kazakhstan, Ecuador dan Ghana.

“Kejayaan ini adalah sesuatu yang membanggakan, bukan hanya kerana usianya yang masih muda, malah menonjolkan kemampuan anak bangsa kita,” katanya kepada Ismaweb.net, hari ini.

Ghazali yang juga Pakar Negara bagi WorldSkills 2019 berkata, kejayaan kebanyakan anak Melayu hari ini, adalah bukti bahawa orang Melayu bukanlah bangsa lemah seperti mana dimomokkan pihak tertentu.

“Jadi, tak perlulah kita nak rasa rendah diri walaupun kita negara dunia ketiga. Orang Melayu patut bangga dengan kemampuan bangsa kita sendiri.

“Jika kita yakin dengan kemampuan bangsa sendiri, kita mampu mencipta tamadun tanpa perlu mengikut acuan dari barat atau negara lain,” katanya.

Beliau berkata, orang Melayu sepatutnya melihat kekuatan bangsa sebagai satu aset bernilai dalam membina ketamadunan.

“Kita mahukan tamadun yang dibangunkan atas rangka ketamadunan Melayu Islam, bukan cenderung mengambil rangka orang lain.

“Kemampuan yang kita tonjol ini walaupun kecil, tetapi ia memberi refleksi kepada bangsa kita. Percayalah, kita mewarisi genetik daripada tamadun dahulu yang hebat.

“Genetik itu masih sama kita pegang sehingga ke hari ini,” katanya.


Pegawai kanan Menteri Sumber Manusia ditahan SPRM

KUALA LUMPUR, 22 Ramadan 1444H, Khamis – Seorang pegawai kanan kepada Menteri Sumber Manusia, V. Sivakumar ditahan oleh Suruhanjaya Pencegahan Rasuah Malaysia (SPRM) dalam serbuan di kementerian itu pagi tadi.

Ketua Pesuruhjaya SPRM, Tan Sri Azam Baki ketika dihubungi Bernama mengesahkan perkara itu.

Penahanan itu dipercayai mempunyai kaitan dengan dakwaan suspek telah menubuhkan sebuah agensi pengambilan pekerja asing untuk mendapatkan kelulusan kementerian berkenaan walaupun terdapat konflik kepentingan.

Difahamkan terdapat individu lain yang ditahan bagi membantu siasatan kes itu. – Bernama


Rakyat kecewa tiada ‘total lockdown’ diumum kerajaan

BANGI, 10 Syawal 1442H, Sabtu – Rakyat hari ini meluahkan rasa kecewa terhadap pengumuman kerajaan yang hanya memperketatkan prosedur operasi standard (SOP) sektor ekonomi dan sosial, meskipun didesak supaya ‘total lockdown’ dikuatkuasakan.

Malah, ada yang menganggap sidang media petang ini hanyalah sia-sia kerana tiada pengumuman baharu dimaklumkan, sebaliknya hanya ketetapan sedia ada dan diperketatkan.

Ini selepas Menteri Kanan Kluster Keselamatan, Datuk Seri Ismail Sabri Yaakob hanya mengumumkan dua strategi diambil kerajaan untuk mengurangkan pergerakan rakyat sepanjang tempoh Perintah Kawalan Pergerakan (PKP) 3.0.

Dalam sidang media bersama Ketua Pengarah Kesihatan, Tan Sri Dr Noor Hisham Abdullah petang ini, Ismail berkata, kerajaan menetapkan untuk mengurangkan jumlah pekerja di pejabat serta menghadkan masa operasi sektor ekonomi.

Bagaimanapun, pengumuman itu ternyata menghampakan rata-rata rakyat yang mengikuti sidang media berkenaan secara langsung.

“Nampaknya kita akan bersambung lagi PKP 4.0, 5.0 dan seterusnya. Masih longgar sana sini, lockdown PKP 1.0 tidak akan berlaku,” kata Fazirul Mubin.

“Bila tak lockdown kes akan bertambah dan yang paling terkesan adalah staf hospital. Rasanya rakyat yang miskin majoriti setuju lockdown walaupun payah. Sekurang-kurangnya kita dapat mengawal keadaan,” kata Nurfadilah Dila.

Pada masa sama, sebahagian netizen juga menyifatkan SOP baharu yang diperketatkan tidak mempunyai perubahan drastik daripada sebelumnya, malah menjangkakan ia tidak memberi kesan kepada usaha mengurangkan kes jangkitan.

“Apa yang buat sekarang sikit pun tak berkesan, takkan tak nampak lagi? Terus total lockdown sajalah, kami penat PKP berulang kali. Peniaga kecil macam kami terkesan teruk tahu tak?,” tulis Chearefiz Arepit.

“Aku tak dengar dia cakap pasal sektor perkilangan, sedangkan sektor itu banyak sumbang peningkatan kes. Yang ada 80 peratus kerja dari rumah sektor kerajaan, 40 peratus sektor swasta, premis perniagaan 8 pagi sampai 8 malam dan tambah sekatan,” kata Syukri Syuk.

Menerusi sidang media hari ini, Ismail memaklumkan bahawa operai perniagaan di seluruh negara dihadkan dari 8 pagi sehingga 8 malam sahaja mulai 25 Mei ini.

Malah, kerajaan juga bersetuju mengurangkan 50 peratus kapasiti penumpang dan kekerapan pengangkutan awam.


Dewan Rakyat: PM akan jelaskan penarikan rayuan kes kalimah ‘Allah’ hari ini

KUALA LUMPUR, 3 Zulkaedah 1444H, Selasa – Tindakan kerajaan menarik balik rayuan terhadap keputusan Mahkamah Tinggi dalam kes penggunaan kalimah “Allah” dalam penerbitan oleh penganut Kristian akan dijelaskan Perdana Menteri, Datuk Seri Anwar Ibrahim pada persidangan Dewan Rakyat, hari ini.

Berdasarkan Aturan Urusan Mesyuarat, perkara berkenaan akan dijawab Anwar pada sesi Waktu Pertanyaan-Pertanyaan Menteri (MQT) sejurus mesyuarat Dewan Rakyat bermula 10 pagi.

Anwar dijadual berbuat demikian bagi menjawab soalan Datuk Idris Ahmad (PN-Bagan Serai) yang meminta penjelasan sama ada kerajaan telah mendapat perkenan Majlis Raja-Raja dan berunding dengan Majlis Agama Islam Negeri-Negeri sebelum membuat keputusan sedemikian.

Pada 15 Mei, kerajaan dan Kementerian Dalam Negeri telah menarik balik rayuan terhadap keputusan Mahkamah Tinggi yang memutuskan bahawa penganut agama Kristian boleh menggunakan kalimah Allah, Baitullah, Kaabah dan solat dalam penerbitan bahan agama bagi tujuan pembelajaran.

Pada sesi MQT, Rodziah Ismail (PH-Ampang) juga dijadual bertanya mengenai beberapa isu berkaitan tatakelola kerajaan dalam melaksanakan rangkaian Internet 5G manakala Tan Hong Ping (PH-Bakri) ingin tahu jika masa operasi Pusat Respons Scam Kebangsaan (NSRC) akan dipanjangkan kepada 24 jam.

Turut menjadi tumpuan hari ini adalah persoalan Datuk Mas Ermieyati Samsudin (PN-Masjid Tanah) pada sesi soal jawab mengenai perancangan kerajaan mengatasi masalah sistem teknologi Identifikasi Frekuensi Radio (RFID) sehingga menyebabkan kesesakan di plaza tol.

Selain itu, Aminolhuda Hassan (PH-Sri Gading) pula ingin tahu apakah langkah Kementerian Pendidikan bagi memastikan takwim persekolahan dipatuhi semua pihak dan bilakah tahun persekolahan dapat kembali dimulakan pada awal Januari.

Sejurus selepas sesi soal jawab, Rang Undang-Undang Kesihatan Mental (Pindaan) 2023, Rang Undang-Undang Insolvensi (Pindaan) 2023 dan Rang Undang-Undang Fi (Jabatan Penyiaran Malaysia) (Pengesahan) 2023 dijangka akan dibaca buat kali kedua dan dibahaskan.

Persidangan Dewan Rakyat kali ini bersidang selama 11 hari bermula 22 hingga 25 Mei dan bersambung semula pada 6 hingga 15 Jun ini. – Bernama


Landskap politik masih terkebelakang meski 64 tahun negara merdeka

Oleh Siti Hafidah Abd Ghaffar

JOHOR BAHRU, 27 Muharram 1443H, Ahad – Kematangan berpolitik di negara ini masih terkebelakang berbanding negara Asia Tenggara yang lain, meskipun Malaysia sudah 64 tahun mencapai kemerdekaan.

Walhal, sesebuah negara perlu semakin ke hadapan, bahkan lebih maju dan matang dalam menghadapi cabaran politik semasa, kata pemerhati politik, Prof Dr Ridhuan Tee Abdullah.

Jika dibandingkan dengan negara jiran iaitu Indonesia – negara yang memiliki hampir sepuluh kali ganda penduduk berbanding Malaysia – negara ini sepatutnya sudah keluar sebagai sebuah negara yang maju memandangkan saiznya tidak besar dan penduduk tidak terlalu ramai.

Hakikatnya, kematangan berpolitik republik itu terlalu jauh begitu juga dengan Thailand dan Brunei berbanding Malaysia.

Justeru bagi menangani perkara ini, Prof Ridhuan Tee berpendapat, pemimpin seharusnya mempunyai penegasan dan tidak perlu takut kepada tuntutan dan desakan kerana beliau telah dipilih oleh rakyat dan proses demokrasi itupun telah dilalui.

Namun memikirkan demokrasi negara ini yang ‘dicedok’ daripada Britain, beliau berkata, pemimpin yang ada bukanlah pilihan rakyat sepenuhnya kerana hampir separuh daripada mereka menolak.

“Tetapi oleh kerana kita mengambil majoriti mudah, merekalah wakil rakyat. Ini suatu perkara perlu dikaji semula. Tidak temasuk yang melompat (parti) dan sebagainya.

“Dalam soal ini, Indonesia sudah menunjukkan petanda-petanda begitu besar yang menampakkan sudah mula meninggalkan kita disebabkan oleh pemimpin dan ketegasannya dan tidak banyak berpolitik.

“Mereka lebih banyak memikirkan soal membangunkan negara, menjaga kebajikan rakyat dan begitu juga penegasan salah guna kuasa dan salah laku,” katanya.

Beliau berkata demikian ketika menjadi panel wawancara Sembang Merdeka bertajuk Majoriti: Dihitung atau dibela? yang dianjurkan Ikatan Muslimin Malaysia (ISMA) Johor Bahru hari ini.

Wawancara yang disiarkan secara langsung menerusi laman Facebook ISMA Johor Bahru turut disertai Ketua Perhubungan ISMA negeri, Haji Mohd Tahir Hamdan.

Menjawab persoalan berhubung perubahan landskap politik, Ridhuan Tee berkata, negara berada dalam keadaan sangat rapuh dengan majoriti tipis selepas Pilihan Raya Umum ke-14 (PRU14).

Malahan dengan tindakan Ahli Parlimen yang saling jatuh-menjatuh antara satu sama lain, menyukarkan lagi keadaan untuk menarik keyakinan pelabur luar.

Ini kerana jelasnya, asas utama bagi menarik pelabur ialah negara mesti aman, stabil dan tidak goyah seperti Indonesia.

“Selepas PRU14 kita dapat lihat politik kita berada dalam keadaan tidak stabil ditambah lagi dengan pandemik COVID-19.

“Parlimen menjadi huru-hara seolah-olah pemimpin tidak serius dalam menjalankan tanggungjawab sebagai Ahli Parlimen, saling jatuh-menjatuh, kejap nak undi percaya kejap tidak.

“Keadaan seperti ini tidak baik untuk negara kita apatah lagi untuk menyakinkan pelabur-pelabur luar untuk melabur lebih-lebih lagi di musim wabak ini.

“Ditambah pula dengan Parlimen seolah-olah macam sarkas, kita sendiri rasa malu dengan pelajar sekolah,” katanya.


ISMA Gombak lancar kempen Komuniti Kita Bebas Arak

BANGI, 13 Zulhijjah 1441H, Isnin – Gerakan Islam Ikatan Muslimin Malaysia (ISMA) cawangan Gombak melancarkan kempen ‘Komuniti Kita Bebas Arak’ bagi menyuburkan keprihatinan terhadap penjualan arak secara berleluasa di daerah berkenaan.

Yang Dipertuanya, Haji Abdul Samad Ashaari berkata, kempen yang dilksanakan menerusi medium laman sosial itu adalah antara beberapa inisiatif yang dibuat bagi mengekang penjualan arak di sekitar daerah.

Susulan banyak kes kemalangan dan beberapa insiden lain berkaitan minuman keras berlaku kebelakangan ini, beliau mendesak supaya penjualan arak, khususnya berdekatan komuniti Gombak dihentikan, selain menuntut sokongan semua lapisan masyarakat.

“Sehubungan itu, ISMA Gombak ingin menggariskan beberapa tindakan yang perlu kita hidupkan di cawangan bersama-sama mengenalpasti premis-premis yang aktif menjual arak di kawasan majoriti penduduk Melayu muslim.

“Berkongsi secara aktif kempen Komuniti Kita Bebas Arak di setiap medium laman sosial seperti aplikasi Whatsapp, Telegram, Facebook, Twitter dan Instagram,” katanya dalam kenyataan, hari ini.

Beliau juga akan memastikan penglibatan maksimum ahli-ahli ISMA cawangan berkenaan mengikut lokaliti di dalam kempen itu.

Selain itu, Abdul Samad turut menggalakkan penulisan artikel berbentuk tazkirah, berita atau pengetahuan am di media sosial dan arus perdana, selain menyuburkan keprihatinan terhadap kebajikan ahli serta masyarakat sekeliling di cawangan masing-masing.

“Sebarang maklum balas boleh merujuk kepada Pegawai Eksekutif Gombak, Encik Hassriq Hafize di talian 019-5906365.

“Marilah kita sama-sama berusaha ke arah menjadikan kawasan persekitaran dan komuniti kita bebas arak.

“Semoga Allah mengganjari setiap usaha tersebut dan mengeluarkan kita semua dari bencana bahaya arak,” katanya.


Dakwa tiada perancangan ekonomi baik, MB Perlis bidas Rafizi

BANGI, 9 Safar 1445H, Sabtu – Kerajaan Perlis menafikan negeri tersebut hanya berterusan ‘menadah tangan’ meminta peruntukan daripada kerajaan Persekutuan.

Sebaliknya, Menteri Besar Perlis, Mohd Shukri Ramli berkata, pentadbirannya mempunyai pembangunan ekonomi tersendiri dan banyak sektor di negeri itu diteroka dalam menjana ekonomi, sekali gus mengurangkan kebergantungan kepada Pusat.

“Kerajaan negeri mempunyai pembangunan ekonomi tersendiri dan tidak hanya terus ‘menadah tangan’ meminta kepada Kerajaan Persekutuan semata-mata.

“Namun tak semestinya dengan meminta peruntukan kepada Kerajaan Persekutuan menjadikan negeri ini tidak mempunyai perancangan ekonomi yang baik.

“Lagipun, sumbangan peruntukan kepada negeri ini adalah satu amalan yang bukan baru dan kebergantungan kerajaan negeri Perlis khususnya kepada kerajaan Pusat pula adalah berdasarkan apa yang termaktub dalam Perlembagaan Negara,” katanya.

Khamis lalu, Menteri Ekonomi, Rafizi Ramli berkata, Perlis tidak mempunyai perancangan ekonomi yang baik.

Beliau dilaporkan berkata, Kedah, Kelantan, Terengganu dan Perlis hanya tahu meminta peruntukan yang lebih tinggi tanpa usaha merancang dan menjana ekonomi negeri sendiri.

Malah, Ahli Parlimen Pandan itu berkata, terdapat enam negeri diberikan keutamaan pada setiap kali belanjawan, iaitu Sarawak, Sabah, Kelantan, Terengganu, Kedah dan Perlis, yang mendapat lebih 50 peratus daripada peruntukan pembangunan.

Mohd Shukri berkata, amalan memberikan peruntukan telah dilakukan sejak sekian lama hampir 70 tahun.

“Dan kena ingat juga, selama ini kerajaan lain (Barisan Nasional) yang mentadbir negeri ini,” katanya.


Dewan Rakyat bincang isu wang tak dituntut

KUALA LUMPUR, 4 Zulkaedah 1444H, Rabu – Sidang Dewan Rakyat yang memasuki hari ketiga hari ini, antara lain bakal membincangkan mengenai jumlah wang tidak dituntut setakat 31 Mac 2023 serta cadangan untuk memanfaatkan wang tersebut bagi pembangunan negara.

Menurut Aturan Urusan Mesyuarat di laman rasmi Parlimen, soalan itu akan dikemukakan Fong Kui Lun (PH-Bukit Bintang) kepada Menteri Kewangan pada sesi soal jawab.

Turut tersenarai, soalan daripada Datuk Dr Ku Abd Rahman Ku Ismail (PN-Kubang Pasu) yang meminta Menteri Luar menyatakan langkah yang akan diambil kerajaan bagi mengembalikan kegemilangan, kedudukan dan peranan Malaysia di peringkat antarabangsa termasuk ASEAN yang dilihat semakin terpencil serta tidak dinamik seperti pada era 1980-an dan 1990-an.

Mohd Sany Hamzan (PH-Hulu Langat) pula akan mengajukan soalan kepada Menteri Sumber Manusia mengenai sama ada kementerian berhasrat melaksanakan tabung insentif bagi membantu majikan terutama syarikat swasta mewujudkan peluang bersesuaian dengan bidang kepada pelajar pusat pengajian tinggi yang melaksanakan tugasan latihan kerja dengan elaun berpatutan.

Selesai sesi soal jawab, persidangan Dewan Rakyat akan diteruskan dengan perbahasan Rang Undang-Undang Insolvensi (Pindaan) 2023 oleh Ahli-ahli Parlimen yang mengambil bahagian.

Selain itu, antara rang undang-undang yang tersenarai untuk bacaan kali kedua pada hari ini ialah Rang Undang-Undang Fi (Jabatan Penyiaran Malaysia) (Pengesahan) 2023, Rang Undang-Undang Tenaga Boleh Baharu (Pindaan) 2023 dan Rang Undang-Undang Pihak Berkuasa Pembangunan Tenaga Lestari (Pindaan) 2023.

Persidangan Dewan Rakyat kali ini berlangsung selama 11 hari bermula 22 hingga 25 Mei dan bersambung semula pada 6 hingga 15 Jun ini. – Bernama


Kualiti udara Seremban makin teruk

KUALA LUMPUR, 30 Ramadan 1444H, Jumaat – Kualiti udara di Seremban semakin teruk, dengan bacaan Indeks Pencemaran Udara (IPU) meningkat kepada 130 setakat 3 petang hari ini.

Ia dilaporkan semakin merosot, mencatatkan paras tidak sihat sejak sekurang-kurangnya 9 pagi hari ini, apabila dicatat pada 104.

Seremban adalah satu-satunya kawasan di negara ini hari ini dengan IPU melebihi 100.

Kawasan yang mempunyai bacaan IPU hampir tidak sihat ialah Kuala Terengganu, dengan bacaan IPU 97; Banting, pada 91; Nilai, pada 90; Segamat, pada 89; Putrajaya pada 86; dan, Klang dan Shah Alam masing-masing pada 86 dan 84.

Bacaan IPU 101 hingga 200 dianggap tidak sihat, manakala bacaan IPU antara 0 dan 50 dianggap baik, 51 hingga 100 adalah sederhana, 201 hingga 300 adalah sangat tidak sihat, dan 300 dan ke atas adalah berbahaya.


Iran henti import teh, beras basmati dari India

NEW DELHI, 10 Jamadilawal 1444H, Isnin – Iran memutuskan untuk menangguh pembelian teh dan beras basmati dengan India, selepas negara itu tidak memperbaharui perjanjian untuk mengimport kedua-dua produk berkenaan minggu lalu.

Walaupun tiada penjelasan daripada Iran berhubung alasan pemberhentian secara tiba-tiba itu, pengeksport India percaya ia berikutan sebahagian besar kedai, hotel dan pasar di negara terbabit masih ditutup ekoran protes anti-hijab yang terus memuncak.

Sebahagian pengimport yakin Iran kemungkinan akan menangguhkan pembelian dengan New Delhi dan Tehran kerana sedang melaksanakan perjanjian penyelesaian rupee.

Perkembangan berkenaan dijangka akan memberi kesan kepada eksport komoditi terutama pembelian teh kerana Iran mengimport sekitar 30 hingga 35 juta kilogram teh dan kira-kira 1.5 juta kg beras basmati dari India dalam tempoh setahun.

Sementara itu, Pengurus Bhansali Company, Anish Bhansali berkata, pihaknya terkejut dengan tindakan Iran yang secara tiba-tiba menghentikan perjanjian pembelian berkenaan.

“Tiada penjelasan daripada Iran dengan keputusan berkenaan yang dibuat secara tiba-tiba walaupun pihak kami mahu penjelasan.

“Perkara ini telah dimaklumkan kepada Lembaga Teh India dan sedang mendapatkan penjelasan,” katanya.

Dalam pada itu, pengeksport beras basmati juga turut menghadapi masalah sama dan kesannya akan berkurangan berikutan eksport telah meningkat selepas permintaan tiniggi dan kenaikan harga komoditi di seluruh dunia sejak perang Russia-Ukraine. – Agensi


Isu PCSB: SPRM tahan eksekutif muda bukan CEO

BANGI, 9 Ramadan 1443H, Isnin – Eksekutif muda antara sembilan individu yang ditahan Suruhanjaya Pencegahan Rasuah Malaysia (SPRM) bagi membantu siasatan isu rasuah berhubung projek di Petronas Carigali Sdn Bhd (PCSB).

Serentak itu, SPRM menafikan penahanan Ketua Pegawai Eksekutif (CEO) PCSB seperti yang didakwa segelintir pihak sebelum ini.

“Dalam pada itu, suruhanjaya ini ingin menjelaskan bahawa seorang daripada sembilan individu yang ditahan bagi membantu siasatan tersebut merupakan eksekutif muda (junior level executives) di PCSB dan bukannya Ketua Pegawai Eksekutif (CEO) seperti dakwaan segelintir pihak.

“Manakala lapan lagi individu yang turut ditahan merupakan pemilik dan pegawai kanan syarikat-syarikat kontraktor serta vendor yang menjalankan projek berkaitan isu rasuah tersebut,” katanya dalam kenyataan, hari ini.

SPRM menerusi kenyataan itu turut mengesahkan penahanan sembilan individu terbabit yang dibuat sejak 8 April lalu sehingga hari ini.

Katanya, siasatan itu adalah hasil kerjasama dan perkongsian maklumat antara SPRM dan Petronas bagi membantu memperkukuhkan integriti di syarikat berkaitan kerajaan (GLC) berkenaan.


Al-Azhar gesa negara Islam beri bantuan kepada rakyat Palestin

ISTANBUL, 16 Rabiulakhir 1445H, Selasa – Al-Azhar Al-Sharif – pusat pengajian tertinggi di dunia Islam Sunni – menyeru negara Islam memberi bantuan kepada rakyat Palestin di tengah-tengah kempen pengeboman udara Israel di Semenanjung Gaza.

Institusi itu menyifatkan, tentera Israel sebagai pengganas yang tidak mempunyai semua makna moral dan kemanusiaan malah membenarkan pelbagai jenayah kejam daripada mengebom hospital, memusnahkan masjid dan gereja kepada membunuh kanak-kanak, wanita, wartawan dan rakyat yang tidak bersalah.

“Al-Azhar menggesa kerajaan-kerajaan Arab dan negara-negara Islam untuk berlumba-lumba memberi bantuan kepada saudara-saudara mereka di Palestin dan menggerakkan keupayaan, kekayaan dan sumber kuasa mereka bagi menyokong mereka,” katanya dalam satu kenyataan.

Ia juga menuntut supaya pencerobohan entiti perampas kuasa ke atas rakyat Palestin ini dihentikan.

Pada masa sama, institusi yang berpangkalan di Mesir itu memuji negara, pertubuhan dan pegawai yang keluar mengutuk pembunuhan kejam beramai-ramai di Gaza dan menuntut pencerobohan Zionis dihentikan serta pembunuhan kanak-kanak dan orang yang tidak bersalah.

Tentera Israel telah meluaskan serangan udara dan darat ke atas Semenanjung Gaza, yang berada di bawah serangan udara tanpa henti sejak serangan mengejut oleh Gerakan Perjuangan Islam Palestin (Hamas) ke wilayah haram Israel pada 7 Oktober.

Hampir 9,850 orang terbunuh dalam konflik itu, termasuk 8,306 rakyat Palestin dan lebih 1,538 warga Israel. – Agensi


Nombor Bil rujukan mandatori pembayaran cukai

PUTRAJAYA, 7 Jamadilakhir 1444H, Sabtu – ‘Nombor Bil’ akan digunakan sebagai rujukan mandatori bagi urusan pembayaran semua jenis cukai langsung kecuali bayaran Potongan Cukai Bulanan (PCB) dan Duti Setem bermula esok (1 Januari 2023).

Lembaga Hasil Dalam Negeri Malaysia (LHDN) dalam satu kenyataan memaklumkan, maklumat berkenaan Nombor Bil boleh diperoleh mulai esok dengan melayari Portal MyTax menerusi https://mytax.hasil.gov.my/.

“Selepas melayari Portal MyTax itu, pengguna perlu klik Perkhidmatan ezHasil seterusnya klik e-Billing.

“(Ia) dinyatakan dalam notis taksiran atau anggaran dan surat-surat tuntutan bayaran yang dihantar oleh LHDN kepada pembayar cukai,” demikian menurut kenyataan itu.

LHDN memaklumkan bayaran boleh dibuat secara dalam talian atau melalui kaunter Pusat Bayaran LHDN dan bank-bank ejen.

“Bagi tujuan bayaran di kaunter dan bank-bank ejen, pembayar cukai perlu mencetak slip bayaran atau muat turun Nombor Bil yang diperlukan dengan mengimbas Kod QR pada slip bayaran berkenaan,” menurut kenyataan itu.

LHDN memberitahu dalam tempoh peralihan kepada penggunaan Nombor Bil, Nombor Pengenalan Cukai (TIN) atau Nombor Rujukan Cukai masih boleh digunakan dalam urusan pembayaran cukai langsung yang berkaitan hingga 30 Jun 2023.-  Bernama


Perlu rujuk MAINPP untuk program lawat rumah ibadat bukan Islam

Yang Dipertua MAINPP, Datuk Ahmad Zakiyuddin Abdul Rahman yang juga Timbalan Ketua Menteri I berkata, ia bagi memastikan penganjur mematuhi semua garis panduan termasuk perkara yang boleh serta tidak boleh dilakukan pada program itu.

“Kita nak penganjur yang nak anjurkan tu pun mestilah pertubuhan bukan kerajaan (NGO) yang ada kaitan dengan perpaduan atau kerja-kerja sosial, kalau bukan… memang tidak digalakkan untuk anjur program sedemikian.

“Sebab itu kita minta mana-mana pihak nak anjurkan program sedemikian agar rujuk MAINPP dulu kerana ia perlu dijalankan dalam keadaan terkawal, saya juga pasti perkara ini telah ada permohonan dan panduan yang telah diberikan oleh pejabat mufti sebelum ini.. ia boleh dirujuk semula,” katanya kepada pemberita selepas Majlis Pentauliahan Amil Zakat Fitrah dan Sumbangan Ehya’ Ramadan, di sini semalam.

Beliau berkata demikian ketika diminta mengulas sama ada Pulau Pinang akan mengikut langkah Selangor yang melarang sama sekali penganjuran sebarang program melibatkan umat Islam di rumah ibadah agama lain di negeri tersebut.

Ahmad Zakiyuddin berkata, Pulau Pinang tetap mematuhi undang-undang dalam Enakmen Pentadbiran Hal Ehwal Agama Islam berhubung hal-ehwal agama Islam di negeri itu, termasuk melarang penyebaran agama bukan Islam kepada umat Islam.

Baru-baru ini, sebuah portal media tempatan melaporkan sebuah NGO, Impact Malaysia, menganjurkan program Projek Artikel 11: ‘Ziarah Gereja’ yang mempelawa belia penganut agama selain Kristian untuk menyertai program itu. – Bernama


Enggan lulus pengeluaran KWSP, kerajaan remukkan hati rakyat

BANGI, 21 Jamadilawal 1443H, Ahad – Harapan rakyat khususnya mangsa-mangsa banjir supaya  pengeluaran i-Citra Kumpulan Wang Simpanan Pekerja (KWSP) RM10,000 dapat dikeluarkan sekali lagi ‘musnah’ apabila kerajaan enggan berbuat demikian.

Hakikatnya, bukan mudah untuk rakyat menerima kenyataan, memandangkan ramai yang terjejas teruk akibat banjir besar di Selangor dan beberapa negeri lain, selepas mereka baru sahaja berdepan sekatan berkaitan COVID-19.

Keputusan terbaharu kerajaan ini sudah pasti mematahkan semangat dan menyebabkan kebuntuan terhadap rakyat yang kian dihimpit masalah kewangan.

Perdana Menteri, Datuk Seri Ismail Sabri yang mengumumkan keputusan itu berkata, kerajaan sudah memperuntukkan dana dan mengumumkan bantuan yang mencukupi untuk membantu mangsa banjir di seluruh negara, selain sedia menambah peruntukan berkenaan.

“Jika ada yang mahu buka perniagaan untuk yang terjejas banjir, TEKUN menawarkan pinjaman mudah RM10,000 tanpa faedah dan moratorium, iaitu tidak perlu bayar balik pinjaman selama setahun.

“Bagi yang mahu beli barang keperluan rumah, Bank Simpanan Nasional (BSN) akan beri pinjaman persendirian RM10,000 tanpa faedah, dan moratorium selama enam bulan,” katanya.

Bagaimanapun, salah satu bantuan yang dinyatakan dilihat bakal lebih membebani rakyat kerana ia melibatkan pinjaman baharu yang perlu dibayar balik.

Salah seorang pengguna laman Facebook, Muhamad Hilmie menyuarakan ketidakpuasan hatinya dan mempersoalkan keputusan kerajaan.

“Inisiatif yang diberitahu itu akan dibayar balik. Kira hutang. Tak sempat tua, mati dulu, bawa hutang sampai ke mati. Duit KWSP tak sempat rasa. Macam mana menteri berfikir?

“Dah lah nak mohon inisiatif tu bermacam-macam kerenah birokrasi yang sangat menyusahkan rakyat. Rakyat dah susah bertambah susah. Menteri gaji berpuluh ribu bertambah kaya,” tulisnya.

Deddy Asri pula berkata, orang ramai yang meminta pengeluaran KWSP diluluskan bukan hanya mangsa banjir, tetapi seluruh rakyat yang ‘kesesakan’.

“KWSP bukan untuk mangsa banjir sahaja, ini seluruh rakyat yang minta. Apalah nak pusing mangsa banjir pula kamu kambing hitamkan mail.

“Alahai kamu bolehlah buat pelancaran majlis sana sini. Rakyat ini bukan setakat banjir sahaja, sebelum ini pun memang tengah susah dengan hutang bagai yang tak habis-habis. Kamu pula bagi rakyat berhutang lagi,” katanya.

Deddy turut menggunakan tanda pagar #letakjawatan, #nofunction dan #lemahhhh.

Manakala, Abu Bakar pula berkata, terdahulu rakyat sudah menghantar memorandum kepada Yang Di-Pertuan Agong (YDPA) mengenai pengeluaran KWSP berjumlah RM10,000.

“Kami berharap ada sinar di hujung terowonglah. PM memang tak bagi dah. Buat pinjaman bukan semua orang boleh lulus. Yang senarai hitam mesti sangkut punya,” katanya.

Berkongsi nada yang sama, Cik Puz Apuz turut mengharapkan YDPA prihatin serta dapat menyuarakan hasrat bagi pihak rakyat.

“Bantuan yang semuanya bukan dapat terima. Ada yang layak ada yang tak layak. Adakah patut nak suruh pergi berhutang. Sedangkan duit kami ada dalam KWSP. Apa punya pemikiran mereka ni,” soalnya.


Krisis di Lubnan makin teruk, rakyat tak mampu beli juadah berbuka puasa

BEIRUT, 6 Ramadan 1442H, Ahad – Banyak keluarga Muslim di Lubnan ketika ini tidak mampu menyediakan juadah berbuka puasa, ekoran harga makanan melambung tinggi di tengah-tengah krisis ekonomi terburuk dalam beberapa dekad.

“Harga tidak masuk akal, meningkat lebih tinggi pada bulan Ramadan…sepinggan salad berharga enam kali ganda lebih banyak tahun ini.

“Apa yang perlu kita lakukan? Perlukah kita mengemis? Kita tidak biasa mengemis,” luah seorang penduduk Beirut, Um Ahmed kepada Al Jazeera.

Pound Lubnan jatuh ke paras 10,000 berbanding dolar AS pada awal Mac, dan pada akhir bulan ini, jatuh ke paras 15,000 yang belum pernah berlaku sebelum ini.

Mata wang Lubnan telah kehilangan sekitar 90 peratus dari nilainya sejak akhir 2019.

“Mereka yang dulu membeli sekilo sayur sekarang membeli separuh, sementara yang lain membeli sekeping… ada yang berlalu pergi setelah mengetahui harganya,” kata Ahmed, penjual sayur.

Sebulan makanan berbuka puasa untuk keluarga dengan lima orang ahli kini dianggarkan berharga dua setengah kali ganda daripada gaji minimum yang bernilai $60 pada kadar pasaran gelap.

Lubnan mengimport sebahagian besar makanannya dan masih kurang kerana kerajaan kehabisan dolar.

“Gaji kami tidak berubah tetapi harga makanan melambung tinggi,” kata penduduk, Hana Sader.

Walaupun gandum disubsidi oleh pemerintah, harga roti juga meningkat.

Membeli sebungkus roti sehari selama sebulan, harganya lebih dari 10 peratus gaji minimum.

Pandemik coronavirus telah memburukkan lagi ketidaksamaan sosioekonomi, dengan lebih daripada separuh keluarga Lubnan hidup dalam kemiskinan.

Bulan lalu, tunjuk perasaan melanda bandar dan bandar raya Lubnan, dengan para penunjuk perasaan melaksanakan sekatan di lebuh raya utama.

Krisis bertambah buruk apabila politik tidak stabil, ketika mana calon Perdana Menteri, Saad Hariri dan Presiden, Michel Aoun terus bertentangan dalam pembentukan kerajaan baharu. – Agensi


PDRM siap sedia hadapi PRU15

BANGI, 13 Rabiulawal 1444H, Isnin – Polis Diraja Malaysia (PDRM) akan menggerakkan 94,411 daripada 120,557 pasukan untuk tugasan berkaitan persediaan menghadapi Pilihan Raya Umum Ke-15 (PRU15).

Ketua Polis Negara, Tan Sri Acryl Sani Abdullah Sani berkata, PDRM juga akan bekerjasama erat dengan semua agensi, terutama Suruhanjaya Pilihan Raya (SPR) bagi memastikan proses pemilihan demokratik di Malaysia berjalan lancar.

Beliau berkata, persediaan juga telah diatur untuk berganding bahu dengan lain-lain agensi penyelamat bersama-sama menghadapi sebarang kemungkinan berlakunya bencana alam dalam tempoh PRU15 kelak.

“PDRM meminta kerjasama semua pihak untuk bersama-sama memainkan peranan agar proses pilihan raya umum berlangsung tanpa sebarang insiden tidak diingini.

“Sebagai anggota masyarakat yang matang dalam menghadapi senari politik, usaha semua pihak untuk mengelak daripada menyentuh perkara-perkara sensitif amat diperlukan.

“PDRM komited dalam menjalankan penugasan bagi memastikan keselamatan dan ketenteraman awam sentiasa terpelihara,” katanya dalam kenyataan, hari ini.

Terdahulu, Perdana Menteri ke-9, Datuk Seri Ismail Sabri Yaakob mengumumkan pembubaran Parlimen ke-14 setelah mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bagi memberi laluan kepada PRU15.

Menerusi perutusan khas petang tadi, beliau berkata, mandat rakyat akan dipulangkan menerusi proses demokrasi yang menjadikan penawar ampuh bagi negara menzahirkan kestabilan politik dan mewujudkan kerajaan yang teguh, stabil serta dihormati selepas pilihan raya.

Katanya, pembubaran itu juga sekali gus untuk menoktahkan suara-suara yang selama ini meratib keabsahan kerajaan yang digelar ‘pintu belakang’ dan ‘tebuk atap’


Israel agresif buat tangkapan besar-besaran di Tebing Barat

RAMALLAH, 9 Muharram 1444H, Ahad – Tatkala ketegangan memuncak di Semenanjung Gaza, wilayah Tebing Barat diduduki terus berdepan tindakan agresif pihak berkuasa pendudukan Israel dalam kempen penangkapan besar-besaran, pada malam Sabtu.

Di wilayah Bethlehem, tentera menyerbu kampung Hindaza dan menangkap lima rakyat Palestin selepas menggeledah serta menyerbu rumah mereka.

Tiga lagi rakyat Palestin turut ditangkap oleh tentera Israel yang menahan kenderaan mereka di pusat pemeriksaan kontena di timur laut bandar Bethlehem.

Di wilayah Hebron, tentera Israel menyerbu pelarian al-Fawwar dan menangkap empat rakyat Palesin selepas menyerbu serta menggeledah rumah mereka.

Tentera Israel turut menyerbu kem pelarian Tulkarm dan kampung berhampiran Seida yang menyebabkan penahanan tiga lagi penduduk Palestin.

Di wilayah Jenin, tentera Israel menyerbu kejiranan al-Marrah dan menahan seorang wanita dikenali sebagai Dina Nayef Jaradat, 22, selepas menyerbu rumah keluarganya di kawasan itu.

Dua lagi penduduk Palestin turut ditangkap dalam serbuan tentera di bandar Kafr Ra’i dan kampung Anza.

Di wilayah Nablus, dua beradik – Udai dan Mohammad Rawwash – turut ditangkap oleh pasukan pendudukan Israel yang menyerbu rumah mereka di kem pelarian Askar al-Jadid.

Sementara, seorang lagi pemuda Palestin ditahan oleh pasukan tentera Israel dalam serbuan di kampung Al-Hadidiya utara Lembah Jordan.

Hampir setiap hari pasukan pendudukan Israel melakukan serbuan yang menyasarkan penduduk Palestin, di mana tindakan itu kebanyakannya dilakukan pada waktu malam. – Agensi


50 rakyat Palestin cedera Israel serbu kem pelarian Qalandia

BAITULMAQDIS, 19 Syaaban 1443H, Selasa – Beberapa pemuda Palestin berdepan situasi tegang ketika tentera pengganas Israel menceroboh kem pelarian Qalandia, di utara Baitulmaqdis.

Menurut sumber tempatan, pasukan rejim Zionis melepaskan gas pemedih mata dan peluru logam bersalut getah ke arah rakyat Palestin sehingga menyebabkan sekurang-kurangnya 50 cedera.

Persatuan Bulan Sabit Merah berkata, ramai mangsa sesak nafas terhidu gas pemedih mata dan sekurang-kurangnya tujuh cedera akibat terkena tembakan.

“Semua mangsa dirawat di lokasi kejadian,” katanya.

Bukan hanya mencetuskan pertempuran, sumber memberitahu serbuan tentera Israel itu turut menangkap bapa kepada penduduk kem yang dibunuh rejim pada 2014.

Rejim Israel kerap menjalankan serbuan ke rumah Palestin hampir setiap hari di seluruh Tebing Barat dan Baitulmaqdis, kononnya untuk mencari individu dikehendaki sehingga mencetuskan pertempuran dengan penduduk.

Serbuan itu turut dilakukan di kawasan yang berada di bawah kawalan Pihak Berkuasa Palestin (PA), dengan sewenang-wenangnya tanpa sebarang waran. – Agensi


Pembangkang gelojoh, matlamat tak halalkan cara bila langgar SOP

KUALA LUMPUR, 23 Zulhijjah 1442H, Isnin – Tindakan beberapa Ahli Parlimen pembangkang berarak ke bangunan Parlimen meskipun mengetahui Mesyuarat Khas Penggal Ketiga Parlimen ke-14 hari ini telah ditangguhkan adalah perbuatan yang disengajakan, walaupun mereka sedar ia tidak akan mengubah keputusan itu.

Pensyarah Fakulti Ekologi Manusia Universiti Putra Malaysia (UPM), Professor Madya Dr Mohd Izani Mohd Zain berkata, tindakan mereka itu adalah untuk menarik perhatian ramai termasuk masyarakat antarabangsa.

“Himpunan ini secara jelas melanggari prosedur operasi standard (SOP) dan penjarakan fizikal. Gelagat Ahli Parlimen ini dikhuatiri boleh mempengaruhi mana-mana kumpulan yang selepas ini mahu mengadakan himpunan dan melanggari SOP.

“Ia tidak wajar buat masa sekarang ketika kes COVID-19 masih tinggi. Matlamat tidak menghalalkan cara dengan melanggar SOP… seperti yang saya katakan dahulu, adakah ahli politik ini kalis COVID-19?” katanya ketika dihubungi Bernama hari ini.

Hari ini, sekumpulan Ahli Parlimen pembangkang cuba memasuki pekarangan bangunan Parlimen bagi mendesak sidang khas disambung walaupun ia telah ditangguhkan atas nasihat Kementerian Kesihatan berikutan penularan COVID-19.

Bagi Pensyarah Kanan Fakulti Sains Pentadbiran dan Pengajian Polisi Universiti Teknologi Mara (UiTM) Kampus Raub, Pahang Dr Che Hamdan Che Mohd Razali, tindakan Ahli Parlimen terbabit adalah berniat untuk memberi tekanan terhadap Perdana Menteri, Tan Sri Muhyiddin Yassin.

“Masing-Masing dalam bertindak sudah memikirkan baik buruk. Namun kita dapat lihat bagaimana kegelojohan pemain politik ini memberikan imej dan contoh yang buruk bukan sahaja kepada rakyat tetapi juga kepada masyarakat antarabangsa.

“Bagi pemain politik, mereka melihat impak dari segi jumlah Ahli Parlimen yang berkumpul pagi ini untuk melihat setakat mana sokongan terhadap blok pembangkang,” katanya.

Penganalisis politik dan media sosial dari UiTM Shah Alam, Selangor Profesor Madya Dr Sara Chinnasamy pula menegaskan, tindakan pemimpin pembangkang berkumpul beramai-ramai sebagai protes susulan penangguhan sidang Parlimen adalah tindakan yang membahayakan ramai pihak.

“Daripada membahayakan banyak pihak dan menyebabkan pengikut mereka yang menyertai protes itu berdepan risiko, pembangkang seharusnya bertindak mengetepikan kepentingan politik serta berusaha untuk kesejahteraan negara dan rakyat terutama ketika ini yang menyaksikan kes COVID-19 terus meningkat,” katanya.

Pakar Epidemiologi UPM, Profesor Madya Dr Malina Osman juga berpendapat sebarang perhimpunan tidak harus dilakukan ketika ini bagi mengelak tercetusnya kluster baharu COVID-19.

“Sekarang ini, mana-mana pihak yang ingin menyumbang kepada kebaikan negara perlu berganding bahu mencari strategi penyelesaian COVID-19 dan bukan sekadar hendak mencari kesalahan.

“Masing-Masing kena fikir yang terbaik dan kerajaan pada masa sama juga perlu bersikap terbuka supaya perbincangan ke arah ini membuahkan hasil,” katanya.  – Bernama


Pasangan suami isteri maut dirempuh pemandu mabuk

JASIN, 6 Zulkaedah 1443H, Isnin – Sepasang suami isteri maut selepas motosikal ditunggangi mereka dirempuh pemandu dipercayai mabuk di Jalan Serkam Pantai, Merlimau, di sini pagi tadi.

Dalam kejadian jam 7.45 pagi itu, mangsa Ezuddin Mohammad, 50, dan isterinya yang bekerja sebagai operator kilang, Surayah Muhamat, 48, maut di lokasi kejadian akibat kecederaan parah.

Ketua Jabatan Siasatan Penguatkuasaan Trafik (JSPT) negeri, Superintendan Amran@Mohamad Zaki Omar berkata, kejadian itu membabitkan tiga motosikal dan sebuah kereta Perodua Myvi dipandu pemuda berusia 24 tahun.

Katanya, sebelum kejadian mangsa yang maut bersama penunggang motosikal Yamaha Lagenda berusia 57 tahun dikatakan dalam perjalanan dari arah Melaka menghala ke Merlimau manakala Perodua Myvi pula dari arah bertentangan.

“Siasatan awal mendapati, operator kilang berusia 24 tahun itu dipercayai memandu di bawah pengaruh alkohol dari arah Merlimau ke Melaka telah hilang kawalan sebelum memasuki laluan bertentangan.

“Ketika kenderaan itu memasuki laluan bertentangan kedua-dua motosikal yang datang dari arah hadapan tidak sempat mengelak dan membrek lalu bertembung,” katanya.

Beliau berkata, kejadian itu menyebabkan pasangan suami isteri tersebut mengalami kecederaan parah di bahagian kepala dan badan dan disahkan meninggal dunia di lokasi kejadian.

“Akibat kemalangan itu, pemandu Myvi mengalami kecederaan di bahagian muka, manakala penunggang motosikal berusia 57 tahun cedera di bahagian badan.

“Mangsa yang maut dihantar ke Unit Forensik Hospital Jasin bagi proses bedah siasat, selain mereka yang cedera dikejarkan ke Hospital Melaka bagi menerima rawatan lanjut,” katanya.

Kes disiasat mengikut Seksyen 41(1) Akta Pengangkutan Jalan (APJ) 1987.


PRU15: Kerjasama BN-GRS diharap manfaatkan kedua-dua pihak

SANDAKAN, 5 Rabiulawal 1444H, Ahad – Kerjasama Barisan Nasional (BN) dengan Gabungan Rakyat Sabah (GRS) pada Pilihan Raya Umum Ke-15 (PRU15), diharap mampu memberi manfaat kepada kedua-dua pihak, kata Pengerusi BN Sabah Datuk Seri Bung Moktar Radin.

Timbalan Ketua Menteri itu berkata rundingan kerjasama BN dan GRS pada masa ini, sedang berjalan dengan baik, dan dijangka dimuktamadkan menjelang PRU15 nanti.

Beliau berkata BN Sabah pada masa ini telah mengenal pasti calon berpotensi untuk bertanding pada PRU15, dan akan memuktamadkan senarai nama calon itu kepada BN pusat setelah rundingan bersama GRS selesai kelak.

“Sokongan peringkat akar umbi terhadap BN di Sabah cukup meyakinkan, semua persiapan dilakukan BN Sabah untuk mengekalkan kemenangan dahulu dan akan dapat memberi seberapa banyak kerusi untuk membantu BN menawan Putrajaya,” katanya di sini hari ini.

Beliau berkata demikian kepada pemberita selepas Majlis Perasmian Perhimpunan Gelombang Biru dan Pelancaran Jentera BN Zon 5 di sini, yang disempurnakan Menteri Perumahan dan Kerajaan Tempatan Datuk Seri Reezal Merican Naina Merican, yang juga Ahli Majlis Kerja Tertinggi UMNO.

Sementara itu, Reezal Merican ketika ditemui pemberita berkata BN Zon 5 melibatkan kawasan Parlimen Kinabatangan, Libaran, Beluran, Sandakan dan Batu Sapi, mampu menjadi talian hayat kepada gabungan parti itu pada PRU15.

Beliau berkata meskipun menghadapi kesukaran pada PRU14 lepas, jentera BN di zon tersebut mampu mempertahankan tiga daripada lima kerusi Parlimen yang ditandingi, menunjukkan kekentalan jentera di Zon 5.

Berkenaan kerjasama BN dan GRS di Sabah, beliau berkata mengikuti serta meneliti perkara tersebut dan melihat GRS menyatakan sokongan dan kehendak untuk bersama BN dalam PRU15 akan datang.

“Hakikatnya siapa musuh utama (BN)?, musuh utama barangkali adalah (Parti) Warisan…dalam soal ini di peringkat kepimpinan pusat, kita telah meletakkan kepercayaan kepada Datuk Seri Bung dan juga kepada Datuk Yakub Khan (Timbalan Pengerusi BN Sabah),” katanya.

GRS dianggotai Bersatu Sabah, Parti Bersatu Sabah (PBS), Parti Solidariti Tanah Airku (STAR), Parti Progresif Sabah (SAPP) dan Pertubuhan Kebangsaan Sabah Bersatu (USNO), yang menjalin kerjasama bersama BN bagi mentadbir negeri itu. – Bernama


Tambah baik panduan cegah COVID-19 jika ada pilihan raya

BANGI, 5 Rabiulakhir 1442H, Sabtu – Penambahbaikan garis panduan pencegahan COVID-19 perlu dilakukan sekiranya pilihan raya dilaksanakan.

Penambaikan pengurusan itu mengambil kira faktor keselamatan dan kesihatan petugas serta pengundi dengan merujuk jenis pilihan raya.

Pegawai Penyelidik Bahagian Penyelidikan dan Perpustakaan, Parlimen, Siri Fahlizah Padlee berkata, antara cadangan penambaikan adalah dengan menyediakan peralatan perlindungan diri (PPE) untuk kegunaan petugas, memperkenalkan kaedah undi pos, menyediakan akses tambahan pada saluran bagi tempat mengundi dan pelaksanaan kempen secara dalam talian serta melalui siaran televisyen.

Siri Fahlizah berkata, ia adalah contoh garis panduan pelaksanaan oleh negara seperti Korea Selatan, Australia, New Zealand dan Singapura yang mengadakan pilihan raya ketika pandemik COVID-19.

“Garis Panduan Pencegahan COVID-19 bagi Pelaksanaan Pilihan Raya yang dibentuk sebelum Pilihan Raya Kecil (PRK) Chini menjadi rujukan kepada petugas, orang awam dan parti politik. Ia juga diguna pakai ketika PRK Slim dan PRN Sabah.

“Maklumat dalam garis panduan ini merangkumi taklimat petugas pilihan raya, penamaan calon, proses cetakan dan semakan kertas undi, proses pengeluaran, penerimaan dan pengiraan undi pos, hari semakan isi peti undi, tempoh berkempen, hari mengundi awal atau hari mengundi dan penjumlahan rasmi undi,” katanya menulis di Berita Harian hari ini,

Mengulas lanjut, Siri Fahlizah berkata, keutamaan menambah baik garis panduan itu adalah langkah pencegahan jangkitan COVID-19 dalam kalangan orang awam dan petugas jika pilihan raya diadakan kelak.

Beliau berkata, pencegahan boleh dilaksanakan dengan menyediakan PPE kepada petugas seperti apron, baju sut, sarung tangan, topeng dan peralatan bernafas (respirator) untuk melindungi mereka daripada titisan batuk, bersin atau cecair badan daripada pesakit dijangkiti serta daripada permukaan tercemar,

Jelasnya, pemakaian PPE dilaksanakan petugas pada pilihan raya di Korea Selatan pada April lalu.

Selain itu, Siri Fahlizah menekankan bahawa jumlah pengundi di tempat pengundian juga penting bagi langkah pencegahan.

Memberi contoh New Zealand, beliau berkata, orang kurang upaya (OKU) diberi peluang mengundi melalui pos atau wakil supaya mereka dapat mengundi lebih awal sebelum hari pengundian.

Katanya, perkembangan pengundian melalui pos juga dilaksanakan pada Pilihan Raya Queensland, Australia, yang memberi pilihan kepada orang awam mengundi awal dalam tempoh 11 hari sebelum hari pengundian sebenar dengan 200 tempat pengundian disediakan.

“Penambahan akses pada saluran tempat mengundi dilaksanakan pada pilihan raya di Singapura. Pihak berkuasa menyediakan penambahan tempat saluran mengundi, iaitu 220 daripada jumlah keseluruhan, iaitu 1,100.

“Penambahan saluran mengundi ini, menetapkan 600 pengundi bagi setiap saluran tempat pengundian. Penetapan jumlah angka ini berbeza daripada pilihan raya sebelum penularan pandemik COVID-19 berlaku, iaitu setiap saluran tempat mengundi boleh menempatkan 2,400 sehingga 3,000 pengundi berdaftar,” katanya.

Pada masa sama, beliau berkata, kerajaan Korea Selatan tidak menghalang pesakit COVID-19 mengundi ketika pilihan raya lalu.

Hal ini kerana negara itu menyediakan lapan tempat saluran pengundian khas kepada lebih 3,000 pesakit COVID-19 dan 900 petugas kesihatan.

Jelasnya, usaha itu dilaksanakan bagi mengelakkan kesesakan pada hari pengundian dengan mengurangkan jumlah pengundi yang ramai.

Malah, katanya, hak dan tanggungjawab mengundi juga tidak dinafikan meskipun disahkan sebagai pesakit COVID-19.

“Pelaksanaan kempen secara dalam talian mengubah kaedah kempen secara konservatif seperti kempen dari rumah ke rumah dan ceramah terbuka. Kempen secara dalam talian dilaksanakan di Korea Selatan dan sekatan dikuatkuasakan kepada parti politik untuk mengadakan ceramah umum di tempat awam.

“Parti politik yang bertanding juga mengambil pendekatan baharu dengan menggunakan platfom media sosial dan teknologi realiti berperantara atau augmented reality (AR).

“Di Singapura, parti politik berkempen secara dalam talian dan melalui siaran televisyen nasional. Setiap calon bertanding diberi masa tiga minit, manakala kempen secara berkumpulan oleh parti politik diberi masa 12 hingga 15 minit bagi setiap sesi siaran,” jelasnya.


Taufan Haikui badai Taiwan, ribuan penduduk terpaksa berpindah

TAIPEI, 17 Safar 1445H, Ahad – Penerbangan domestik dibatalkan dan hampir 3,000 orang dipindahkan ekoran Taiwan bersiap sedia ketibaan Taufan Haikui pada Ahad (3 September), yang dijangka membawa hujan lebat dan angin kencang ke selatan dan timur pulau itu.

Haikui diramalkan akan mendarat di kawasan pergunungan dan berpenduduk jarang di tenggara Taiwan lewat petang Ahad, dengan daerah dan bandar di timur dan selatan membatalkan kelas dan mengisytiharkan cuti untuk pekerja.

Haikui ribut yang lebih lemah daripada Taufan Saola yang melanda Hong Kong dan wilayah Guangdong di selatan China pada Sabtu.

Menurut agensi Risiko Ribut Tropika, Haikui dijangka taufan Kategori 1 atau 2 apabila ia melanda Taiwan.

Kerajaan Taiwan berkata, kira-kira 2,868 orang telah dipindahkan dari penempatan terutamanya di selatan dan timur.

Dua syarikat penerbangan domestik utama Taiwan, UNI Air dan Mandarin Airlines, membatalkan semua penerbangan pada Ahad, manakala perkhidmatan feri ke pulau luar pesisir turut dibatalkan.

Terdapat kurang gangguan kepada penerbangan antarabangsa, dengan hanya 25 yang dibatalkan untuk Ahad.

Tentera telah menggerakkan anggota dan peralatan untuk membantu usaha bantuan banjir dan pemindahan.

Selepas melintasi selatan Taiwan, Haikui diramalkan akan menyeberangi Selat Taiwan ke China. – Agensi


Taufan Al-Aqsa bawa angin perubahan, makin ramai mahu kenali Islam

SEJAK bermulanya operasi Taufan Al-Aqsa pada 7 Oktober lalu, pelbagai media arus perdana Barat yang menyokong idealisme Zionis melaporkan berita berat sebelah, malah menyembunyikan kebenaran terhadap apa yang sebenarnya terjadi di Semenanjung Gaza.

Pelbagai fitnah, dakwaan berniat jahat dan laporan palsu dibuat oleh mereka terhadap umat Islam dan para pejuang di Gaza semata-mata mahu mengiring pandangan masyarakat seolah-olah mereka adalah pihak yang tertindas.

Puak Zionis mendakwa bahawa serangan balas yang dilakukan ke atas Gaza adalah kononnya satu usaha untuk mempertahankan diri selepas diserang oleh pejuang pembebasan Palestin – Gerakan Perjuangan Islam Palestin (Hamas).

Ekoran itu, mereka mewajarkan tindakan membunuh rakyat Palestin yang tidak bersalah di Gaza atas alasan ingin menghapuskan tapak persembunyian Hamas. Namun, mereka menangguh-nangguhkan serangan darat kerana tidak berani berperang secara berhadapan dengan sayap ketenteraan Hamas iaitu Briged Al-Qassam. Rejim bacul ini hanya mampu melancarkan serangan udara kerana itu memberi kelebihan kepada mereka yang memiliki kelengkapan jauh lebih canggih berbanding Al-Qassam.

Satu persatu kediaman dibom, hampir 200,000 kediaman musnah, termasuk fasiliti tempatan seperti masjid, hospital, kedai, institusi pendidikan, kemudahan saliran air dan lain-lain.

Lebih 7,000 dilaporkan syahid, 18,000 cedera (setakat 27 Oktober 2023) angkara serangan yang berlapikkan alasan tidak masuk akal Zionis.

Namun, kisah tragis ini tidak dilaporkan media arus perdana Barat. Sebaliknya apa yang diterbitkan mereka bertentangan dengan realiti sebenar. Fakta diputar belit bagi memastikan Zionis tidak kelihatan seperti pengganas dan penjenayah perang. Mereka mahu kekalkan imej watak suci, seolah bangsa paling utama di muka bumi ini yang berhak untuk menubuhkan sebuah ‘negara’. Itu yang cuba ditonjolkan dalam media.

Namun, hakikatnya, naratif yang cuba disuapkan kepada pembaca dan penonton semakin hari semakin gagal. Masyarakat antarabangsa semakin bijak, mereka memandu sikap ingin tahu yang tinggi dengan berusaha mencari kebenaran menerusi wadah internet dan media sosial.

Dengan kecelikan hati, mereka mampu melihat kejanggalan dalam laporan media arus perdana Barat dan ketidakbenaran berita yang tidak sesuai dengan pemikiran logik.

Di aplikasi TikTok dan Twitter, ramai pengguna Barat menyatakan rasa kagum dengan kepercayaan dan keimanan umat Islam di Palestin. Meskipun diserang secara bertubi-tubi oleh Israel, kepercayaan mereka terhadap agama dan pertolongan Allah swt sama sekali tidak goyah. Malah, mereka reda akan pemergian ahli keluarga yang syahid atas perjuangan membebaskan Palestin.

Kekuatan ini nyata menarik rasa ingin tahu masyarakat bukan Islam terhadap agama Islam. Ada yang mula mendapatkan terjemahan kitab al-Quran untuk memahami apa sebenarnya yang diajarkan Islam. Ramai meluahkan rasa terkejut dengan ajaran Islam yang nyata bercanggah dengan apa yang disajikan oleh media Barat.

Islam ternyata agama yang adil, harmoni dan bukannya membawa ideologi keganasan seperti yang didakwa Barat selama ini. Lebih mengharukan ramai yang mula jatuh cinta dengan Islam dan sejak beberapa minggu ini ratusan menyatakan telah berhijrah menjadi saudara baru Islam.

“@nikkifromduval: Saya telah belajar banyak tentang Islam dalam 2 minggu yang lalu, saya teruja untuk terus belajar dan saya akan menziarahi masjid tempatan hujung minggu ini.”

Salah seorang pengguna di laman Tiktok dalam ruangan komen juga berkata, dia mula memuat turun al-Quran di telefon pintarnya minggu lepas untuk mengenalinya.

“Semua yang berlaku hanya memberi inspirasi kepada saya untuk mempelajari lebih lanjut tentang Islam,” katanya.

Pempengaruh media sosial dari Amerika Syarikat (AS) bernama Madison juga dengan bebesar hati mengumumkan penghijrahannya kepada Islam beberapa hari yang lalu (24 Oktober 2023).

“Saya jadi muslim hari ini! Ya!,” tegasnya. Madison turut memuat naik detik dia mengucapkan dua kalimah syahadah di platform TikTok.

Madison juga menyatakan akaunnya di TikTok sebelum ini telah diharamkan kerana menyokong Palestin.

Begitu pun ia tidak akan menghalangnya untuk tetap meneruskan perjuangan menyebarkan kebenaran mengenai Palestin di akaun baharunya.

“Apapun damai dan sayang. Saya akan berkongsi lebih banyak maklumat pada masa yang lebih sesuai. Saya akan terus menyokong. Impian saya telah menjadi kenyataan. Saya seorang muslim sekarang, dan terima kasih kepada semua pihak yang terlibat dalam perjalanan ini, terutama sekali Allah,” kata Madison mengakhiri ucapannya dengan rasa sebak.

Jelas, hikmah daripada operasi Taufan Al-Aqsa makin kelihatan satu persatu. Tidaklah Allah mengambil sesuatu melainkan ia menggantikannya dengan yang lebih baik. Asbab perjuangan membebaskan tanah suci Palestin ini membawa seribu satu kebesaran Allah swt.

“Adakah patut kamu menyangka bahawa kamu akan masuk syurga, padahal belum sampai kepada kamu (ujian dan cubaan) seperti yang telah berlaku kepada orang-orang yang terdahulu daripada kamu? Mereka telah ditimpa kepapaan (kemusnahan hartabenda) dan serangan penyakit, serta digoncangkan (oleh ancaman bahaya musuh), sehingga berkatalah Rasul dan orang-orang yang beriman yang ada bersamanya: Bilakah (datangnya) pertolongan Allah?” Ketahuilah sesungguhnya pertolongan Allah itu dekat (asalkan kamu bersabar dan berpegang teguh kepada agama Allah). – Surah Al Baqarah 2:214

Sesungguhnya setiap satu daripada kita sedang diuji. Dan hanya kepada Allah swt sahajalah kita mengadu nasib dan memohon kebaikan dunia dan akhirat. Semoga pembebasan Al-Aqsa dan Palestin semakin hampir.

Wartawan Ismaweb.net
Ainul Illia Meor Suzurudin


MDA diarah menilai aduan berkaitan penggunaan kit ujian kendiri COVID-19

PUTRAJAYA, 15 Rejab 1443H, Khamis – Pihak Berkuasa Peranti Perubatan (MDA) diarah memanggil semua pembekal kit ujian kendiri COVID-19 dalam negara, bagi menilai aduan yang diterima daripada pengguna, kata Menteri Kesihatan Khairy Jamaluddin.

Khairy berkata, ia susulan aduan mengenai penggunaan kit ujian berkenaan yang menunjukkan keputusan COVID-19 meragukan.

“Saya juga meminta agensi (MDA) agar memohon pembekal mendapatkan maklumat jaminan kualiti daripada kilang prinsipal mereka,” katanya pada sidang media perkembangan COVID-19, hari ini.

Katanya, penilaian juga akan dibuat ke atas kit ujian yang diragui di pasaran, untuk menentukan bahawa tiada kemerosotan dari segi kualiti dari waktu ia diluluskan sehingga sekarang.

“Perkara ini sedang dilaksanakan dan hasil tindakan MDA akan dimaklumkan kepada orang ramai nanti,” kata Khairy.

Berdasarkan data Kementerian Kesihatan (KKM) sehingga 27 Okt 2021, terdapat 49 kit ujian kendiri COVID-19 yang telah diberi kelulusan bersyarat oleh MDA (Rujukan:https://covid-19.moh.gov.my/semasa-kkm/2021/10/senarai-kit-ujian-covid-19-kendiri-yg-diluluskan-27102021).

Sementara itu, ditanya mengenai prosedur operasi standard (SOP) bagi Pilihan Raya Negeri (PRN) Johor, Khairy berkata, Suruhanjaya Pilihan Raya (SPR) akan mengumumkan perkara itu.

“KKM dah buat syor dan cadangan, kita dah setuju dengan semua yang dibentang. Saya percaya dan yakin SOP ini sekiranya dipatuhi adalah mencukupi, untuk kita mencegah peningkatan (kes) yang terlalu mendadak,” katanya. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Jangan terpedaya dengan lakonan tangisan ultra kiasu

BILA Musa Aman dilepaskan daripada sebarang pertuduhan oleh mahkamah, maka mahkamah dikatakan tidak bebas, ada campur tangan Eksekutif dalam sistem kehakiman.

Tidak wujud pemisahan kuasa antara badan perundangan (Legislatif), badan pelaksana (Eksekutif) dan badan kehakiman (Judisiari).

Bila Najib Razak dijatuhkan hukuman berat oleh mahkamah dalam kes SRC, maka mahkamah dikatakan bebas, hakim telah menjalankan tanggungjawabnya dengan adil. Tidak pula kedengaran ada campur tangan Eksekutif.

Bayangkan jika mahkamah menjatuhkan hukuman tidak bersalah kepada Najib Razak. Maka akan berteriaklah ultra kiasu bahawa mahkamah tidak adil, hakim telah disogok, ada campur tangan Eksekutif, PM bela kleptokrasi dan macam-macam lagi tohmahan yang akan dikeluarkan.

Namun, bila ada sahaja seorang dua ultra kiasu dijatuhkan hukuman bersalah, atas dakwaan yang hampir sama, percayalah nanti bahawa mahkamah akan dikatakan tidak bebas, campur tangan Eksekutif begitu ketara.

Keadaan ini sudah dapat dilihat dengan jelas apabila SPRM membuat pendakwaan dan menjalankan siasatan. SPRM sudah dituduh macam-macam. SPRM dikutuk sehingga ngeri untuk membaca kutukan ultra kiasu ini.

Dalam kata lain, kena kat depa tidak boleh. Kena pada orang lain, boleh. Jika orang lain dihukum, itu adil. Jika orang lain, tidak dihukum, mahkamah berat sebelah. Jika mereka dihukum, semua dikatakan tidak adil, hakim tidak adil, polis tidak adil, SPRM tidak adil. Semuanya kleptokrasi. Buruknya pada kerajaan, baiknya kepada ultra kiasu.

Inilah strategi, teknik dan taktik (psywar dan psyop) yang sekian lama digunakan untuk mengaburi mata rakyat.

Mereka sahaja yang lembu suci. Orang lain tidak sesuci lembunya.

Bagi mendapatkan simpati untuk membayar ikat jamin, maka mereka pun melancarkan kutipan derma bagi menunjukkan kepada rakyat betapa ‘miskin’nya ultra kiasu ini. Lebihan derma nanti akan digunakan bagi tujuan yang sama atau tujuan lain.

Walhal, sekadar ikat jamin satu dua juta, kepada ultra kiasu ini saya boleh katakan ‘kacang’ sahaja. Jutawan ultra kiasu yang telah dikayakan oleh kerajaan, pasti akan berbondong-bondong menderma.

Terutama, jutawan dadah, jutawan judi, jutawan kelab malam dan yang sekutu dengannya.

Takkan, sekadar satu dua juta, mereka tidak boleh bantu. Mustahil. Tetapi itulah hakikat psywar dan psyop mereka. Tagih simpati. Kaburi mata rakyat.

Saya harap kali ini, rakyat tidak terpedaya dengan lakonan tangisan palsu tagih simpati ultra kiasu ini.

Apa pengajaran dan apa yang kita boleh belajar daripada semua ini.

Pertama, solidariti mereka sangat kukuh dan utuh. Sejuta yang dicari, pasti berjuta-juta yang akan didapati. Kita apa ada? Tidak dapat dibayangkan, jika Najib Razak melakukan perkara sama untuk membayar ikat jamin, dengan mengutip derma seperti mana ultra kiasu lakukan. Pasti Najib Razak akan dikutuk rapat. Kata-kata nista pasti dikeluarkan seperti kutip derma untuk kleptokrasi, kleptokrasi cari simpati dan macam-macam lagi kutukan dan hinaan.

Kedua, kita terus terpedaya dan tertipu. Persoalannya, sampai bila mahu sedar? Keadaan umat Islam semakin meruncing hari demi hari. Perpecahan yang tidak pernah habis. Malah, keadaan semakin hari semakin serius. Kita terus yang goyah. Asyik bergaduh sesama sendiri. Bila kecewa tubuh parti baharu. Umat Islam berpecah lagi. Orang lain (ultra kiasu) terus mengambil kesempatan.

Ketiga, sudah sampai masanya untuk kita sedar. Jika tidak mahu mengambil iktibar bagaimana ultra kiasu bersolidariti, sekurang-kurangnya lihatlah Bumiputera Sabah dan Sarawak. Dalam hal ini, saya fikir Bumiputera Sabah dan Sarawak jauh lebih ke hadapan dan soal menyusun strategi, taktik dan teknik. Mereka lebih nampak kebobrokan ultra kiasu. Mereka jauh lebih sedar. Sedar atau tidak, sebenarnya Bumiputera Sabah dan Sarawak sudah sedar dan bangun menentang ultra kiasu. Percayalah, PRN Sabah tidak lama lagi, pasti ultra kiasu akan diajar, atas kesedaran orang di sana. Menolak ultra kiasu yang bersifat perkauman.

Saya selalu memuji Bumiputera Sabah dan Sarawak, mereka langsung tidak pernah meminta sekolah berasaskan kaum untuk didirikan, walaupun mereka amat layak berbuat demikian, kerana mereka adalah peribumi. Berbanding dengan ultra kiasu, sudahlah mereka mendatang ke negeri orang, bukan sahaja dirikan sekolah berasaskan kaum, desak kerajaan bantu, kerajaan terpaksa bantu. Tidak cukup dengan itu, desak kerajaan iktiraf sijil haram mereka (UEC), yang tidak sepatutnya diiktiraf. Akhirnya, mereka berjaya. Hebatkan!

Apa yang ultra kiasu tidak ada hari ini, sekolah, kolej dan universiti sendiri, akhbar sendiri yang jauh lebih banyak daripada akhbar etnik lain, channel radio dan tv sendiri, bandar sendiri dan sebagainya. Tidak cukup dengan itu, daratan dan lautan mereka kuasai, kita hanya menjadi penjaga kepada mereka. Di daratan kitalah polis, kitalah askar, kitalah trafik, berjemur, berpanas. Di Lautan, kitalah polis, kitalah askar, kitalah maritim. Nyawa jadi gadaian dan gantian.

Mereka yang ultra kiasu terus membina kekayaan dalam keadaan yang aman damai, kerana kita asyik menjaga dan berjaga.

Sampai bila? Satu demi satu pengajaran Allah tunjukkan, tetapi tetap tidak mengambil iktibar. Kita tidak bersolidariti. Hatta, dalam isu Allahyarham Adib pun, pegawai bomba yang dibunuh dalam rusuhan, kita tidak dapat beri keadilan kepada arwah dan keluarganya. Sesama kita berbelah-bahagi. Ultra kiasu terus mengasak di luar dan dalam Parlimen, seolah-olah kelihatan, mereka pembela Adib. Sampai bila?

Keempat, hentikanlah tikam-menikam sesama saudara, seagama, hanya kerana mahu berkuasa. Ultra kiasu dibela seperti lembu suci. Ultra kiasu seolah-olah suci daripada rasuah, dosa dan noda. Ultra kiasu dianiaya kleptokrasi dan lain-lain.

Sedangkan kita semua tahu, usahkan dapat habuan projek berbilion, pergilah siasat bagaimana ultra kiasu merasuah pihak berkuasa dalam mendapat projek dan tender. Merasuah untuk melepaskan diri daripada kegiatan haram, dadah, kelab malam, pelacuran dan sebagainya.

Apabila hidup tidak ada halal haram, bujur lalu, melintang sapu.

Justeru, bangunlah wahai umatku. Masa terus berlalu. Kita terus berseteru. Sebangsa dan seagama tidak bersatu. Setiap hari mencari seteru, kau-kau, aku-aku. Seolah-olah tidak ada titik ke temu. Bukankah kita ada agama sebagai pedoman. Untuk dijadikan panduan. Agar hidup beroleh keberkatan.

Prof Dr Mohd Ridhuan Tee Abdullah

Penafian: Kenyataan ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Erdogan pertahan jawatan Presiden Turkiye

ANKARA, 9 Zulkaedah 1444H, Isnin – Recep Tayyip Erdogan dipilih semula sebagai Presiden Turkiye dalam pusingan kedua pilihan raya presiden pada Ahad.

Bercakap kepada pemberita di Ankara, Pengerusi Majlis Pilihan Raya, Ahmet Yener berkata, Erdogan mempertahankan jawatan Presiden Turkiye mengalahkan pencabarnya, Kemal Kilicdaroglu.

Menurut keputusan tidak rasmi, Erdogan mendahului dengan 52.14 peratus undi, manakala Kilicdaroglu memperoleh 47.86 peratus undian.

Kira-kira 99.43 peratus peti undi telah dibuka setakat ini.

Dalam ucapan di Istanbul, Erdogan berkata, 85 juta rakyat Turkiye adalah pemenang dalam pilihan raya negara yang berakhir pada Ahad.

Lebih 64.1 juta orang telah berdaftar untuk mengundi, termasuk lebih 1.92 juta pengundi luar negara.

Hampir 192,000 peti undi disediakan untuk pengundi di seluruh Turkiye.

Pada 14 Mei lalu, tiada calon memenangi 50 peratus undi yang diperlukan pada pusingan pertama, mencetuskan pusingan kedua pada Ahad – walaupun Erdogan mendahului dengan 49.52 peratus.

Pada masa sama, Perikatan Rakyat juga memenangi majoriti di Parlimen.- Agensi


BERJASA mahu perkukuh sekolah kebangsaan demi anak bangsa

BANGI, 1 Rabiulakhir 1444H, Khamis – Tatkala ada pihak berkobar-kobar mahu mempertahankan sekolah vernakular, parti BERJASA mengambil pendirian tegas untuk memperkukuhkan sekolah kebangsaan dalam negara.

Ini kerana selain medium perpaduan, sekolah kebangsaan dilihat sebagai elemen penting dalam pembangunan sebuah negara bangsa, kata Setiausaha Agung BERJASA, Cikgu Zulkifli Yahya.

“Sekolah kebangsaan adalah medium penyatuan rakyat. Kanak-kanak yang disatukan sejak sekolah rendah lebih memahami erti perpaduan yang sebenar.

“Melentur buluh biarlah dari rebungnya, adalah antara ungkapan yang sangat sinonim serta selalu diulang oleh kita.

“Namun, ia hanya akan kekal sebagai teori yang cantik di atas kertas jika tiada sebarang praktikal dilakukan,” katanya dalam kenyataan.

Sebelum ini, pemimpin utama UMNO memberi jaminan untuk mempertahankan sekolah-sekolah vernakular di negara ini sekiranya parti itu diberikan mandat semula dalam Pilihan Raya Umum ke-15 (PRU15), tidak lama lagi.

Janji manis itu dilaungkan Presidennya, Datuk Seri Dr Ahmad Zahid Hamidi sambil menyifatkan, sekolah vernakular adalah hak masyarakat majmuk di negara ini.

Dalam pada itu, Cikgu Zulkifli menggesa kerajaan yang bakal terbentuk selepas Pilihan Raya Umum ke-15 (PRU15) menekankan elemen perpaduan.

Katanya, BERJASA telah menggariskan dengan penuh terperinci keberhasilan elemen itu di dalam Impian Nasional BERJASA 2040.

“Elemen inilah definisi sebenar kestabilan masa depan yang kita semua impikan.

“Perlembagaan Persekutuan bukan sekadar atas kertas, tetapi fokus kepada pelaksanaan,” katanya.


Moratorium: Bantuan dikekalkan kepada mereka memerlukan

KUALA LUMPUR, 27 Rabiulawal 1442H, Jumaat  — Semua yang terjejas akibat pandemik COVID-19 akan menerima bantuan, demikian menurut Gabenor Bank Negara Malaysia (BNM) Datuk Nor Shamsiah Mohd Yunus sambil menafikan salah tanggapan mengenai bantuan bayaran balik pinjaman bersasar.

“Salah tanggapan umum ialah tanpa moratorium menyeluruh, peminjam yang dalam kesusahan tidak akan menerima bantuan (sebaliknya) bantuan itu adalah untuk semua yang terjejas akibat pandemik itu termasuk lanjutan moratorium,” katanya.

Mereka yang kehilangan pekerjaan terutamanya dalam sektor pelancongan telah menerima moratorium menyeluruh selama tiga bulan dan lanjutan akan diberikan sekiranya mereka menganggur.

Beliau berkata, bantuan itu dikekalkan untuk mereka yang memerlukan dan peminjam mempunyai pilihan kepada lebih banyak penyelesaian khusus untuk disesuaikan mengikut keperluan kewangan mereka.

“Satu lagi salah tanggapan umum ialah mereka memerlukan terlalu banyak dokumen. Bukan begitu. Bagi golongan B40, bank mempunyai akses kepada penerima BSH (Bantuan Sara Hidup) dan BPR (Bantuan Prihatin Rakyat). Oleh itu, bank dapat mengenal pasti (mereka),” katanya dalam taklimat kepada editor-editor kanan pada Khamis.

Perusahaan mikro tidak perlu menyerahkan sebarang dokumen dan hanya dokumen minimum diperlukan daripada perusahaan kecil dan sederhana (PKS), untuk membantu bank memberi nasihat  bersesuaian kepada peminjam.

Setakat ini, seramai 640,000 permohonan bantuan telah diterima dengan kadar kelulusan 98 peratus dengan 40 peratus menerima lanjutan moratorium, manakala 60 peratus lagi mendapat pengurangan ansuran.

Beliau turut menegaskan bahawa permohonan bagi semua bantuan bayaran balik pinjaman bersasar sebelum 30 Jun 2021 tidak akan terpapar dalam rekod CCRIS peminjam.

Sistem Maklumat Rujukan Kredit Pusat (CCRIS) adalah pangkalan data berpusat yang memberi gambaran kepada keadaan kewangan individu.

“Sekiranya mereka tidak berpuas hati terhadap apa-apa sahaja, mereka boleh sentiasa membuat aduan kepada Bank Negara. Saya boleh memberi jaminan bahawa Bank Negara bertindak terhadap setiap aduan yang diterima,” kata Nor Shamsiah.

Ketika ditanya sama ada moratorium menyeluruh itu adalah satu kesilapan dan langkah moratorium bersasar sepatutnya diambil sejak awal lagi, beliau berkata: “Tidak. Pada masa itu, itulah keputusan yang tepat memandangkan semua perkara terhenti sepenuhnya.

“Oleh itu, semasa Perintah Kawalan Pergerakan (PKP), adalah tepat untuk melaksanakan penilaian yang lebih meluas dan menyediakan bantuan serta-merta dari segi moratorium menyeluruh kepada semua isi rumah dan peminjam PKS.

“Ketika ekonomi anda menguncup hampir 30 peratus, itu adalah dasar yang tepat untuk meredakan kebimbangan yang sentiasa ada dalam ekonomi,” katanya.

Ekonomi Malaysia merosot sebanyak 17.1 peratus pada suku kedua 2020 susulan pelaksanaan sekatan perjalanan keluar masuk di negara ini, dengan mekanisme penguatkuasaan yang tegas untuk membendung penyebaran COVID-19.

Impak sekatan perjalanan keluar masuk itu dirasakan pada April 2020 apabila Keluaran Dalam Negara Kasar (KDNK) menurun 28.6 peratus tahun ke tahun.

Bagaimanapun, kini semuanya telah meningkat semula.

Selepas PKP, sebahagiannya telah mula pulih dan dibayar semula.

“Jadi, wujud pemulihan, tetapi ada yang masih memerlukan (seperti sektor pelancongan) dan mereka menerima bantuan yang diperlukan dari segi bantuan bersasar,” katanya.

Beliau berkata, mengimbangkan keperluan pihak berkepentingan yang berbeza adalah kritikal dan peminjam perlu diberikan pilihan mengikut keadaan individu.

“Ramai peminjam telah mula membuat bayaran balik sebelum moratorium ditamatkan,” kata Nor Shamsiah.

Beliau berkata, 89 peratus daripada peminjam PKS telah mula melunaskan bayaran balik pada September 2020 berbanding suku pertama tahun ini, manakala 73 peratus pula bagi isi rumah. -Bernama


EU syor uji air kumbahan pesawat dari China

BRUSSELS, 12 Jamadilakhir 1444H, Khamis – Pegawai kerajaan Kesatuan Eropah (EU) mengesyorkan penumpang dari China ke EU menjalani ujian saringan COVID-19 sebelum menaiki pesawat.

Saranan itu disuarakan kumpulan Tindak Balas Krisis Politik Bersepadu (IPCR) EU – sebuah badan yang dianggotai oleh pegawai daripada 27 kerajaan EU – dan selaras dengan syor yang dibuat sebelum ini oleh Suruhanjaya Eropah.

IPCR mengesyorkan semua penumpang dalam penerbangan ke dan dari China memakai pelitup muka.

Ia berikutan kerajaan EU juga memperkenalkan ujian rawak terhadap penumpang yang tiba dari China dan menguji serta menyusun air kumbahan di lapangan terbang dengan penerbangan antarabangsa serta pesawat yang tiba dari negara itu.

IPCR berkata, bersama-sama dengan Pusat Kawalan Penyakit Eropah (ECDC), Jabatan Hal Ehwal Luar Suruhanjaya dan Pertubuhan Kesihatan Sedunia (WHO) akan terus memantau situasi epidemiologi di EU dan perkembangan di China.

“Negara Anggota bersetuju untuk menilai keadaan dan mengkaji semula langkah yang diperkenalkan menjelang pertengahan Januari 2023,” katanya dalam satu kenyataan.

China merancang untuk melonggarkan sekatan perjalanan pada 8 Januari, walaupun terdapat gelombang jangkitan baharu yang menyebabkan hospital dan rumah pengebumian China penuh.

Minggu lalu, ECDC berkata, ia tidak mengesyorkan sekatan ke atas pelancong dari China kerana varian yang menular di republik itu sudah pun berada di EU.

Katanya, warga EU mempunyai tahap vaksinasi yang agak tinggi dan potensi jangkitan yang diimport adalah rendah berbanding jangkitan harian di EU, dengan sistem penjagaan kesihatan ketika ini mengatasinya. – Agensi


Faizal harap golongan muda guna hak Undi18 dengan bertanggungjawab

BANGI, 22 Jamadilakhir 1443H, Selasa – Golongan muda yang mendapat peluang mengundi menerusi pelaksanaan Undi18, diminta untuk menggunakan hak baharu itu dengan bertanggungjawab.

Menteri Belia dan Sukan Datuk Seri Ahmad Faizal Azumu berkata, hak itu yang bakal dilaksanakan bermula Pilihan Raya Negeri (PRN) Johor, perlu digunakan secara baik dan diambil serius oleh golongan muda demi masa depan dan kepentingan negara.

“Saya percaya kita akan lihat (Undi18) pada PRN Johor tak lama lagi. Ia agak menarik bagi kami untuk melihat bagaimana kecenderungan anak-anak muda berumur 18 tahun ke atas, menggunakan hak baharu mereka dengan bertanggungjawab.

“Ini sesuatu yang Kementerian Belia dan Sukan (KBS) sentiasa ingatkan, supaya hak baharu ini bukan untuk cuba mencuba, untuk gurau diguraukan atau dimain-mainkan, tetapi diguna dengan penuh bertanggungjawab,” katanya selepas merasmikan mesyuarat Majlis Perundingan Belia Negara, hari ini.

Warta Kerajaan Persekutuan bertarikh 1 Disember menyatakan pendaftaran secara automatik pengundi berusia 18 tahun ke atas berkuat kuasa pada 15 Disember lepas.

Berikutan itu, dilaporkan bahawa berlaku pertambahan lebih kurang 700,000 pengundi baharu dalam kalangan anak muda yang layak mengundi pada PRN Johor, meningkat kepada kira-kira 2.5 juta pengundi secara keseluruhan.

Sabtu lepas, Sultan Johor Sultan Ibrahim Sultan Iskandar berkenan menandatangani watikah pembubaran DUN Johor, untuk memberi laluan kepada PRN Johor.

Suruhanjaya Pilihan Raya (SPR) mengumumkan bahawa satu mesyuarat khas untuk menentukan tarikh PRN Johor ke-15 akan diadakan pada 9 Februari ini. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


SPRM nafi tahan Presiden PBK

KUCHING, 7 Jamadilawal 1443H, Ahad – Dakwaan bahawa Suruhanjaya Pencegahan Rasuah Malaysia (SPRM) telah menahan Presiden Parti Bumi Kenyalang (PBK), Voon Lee Shan pagi tadi adalah tidak benar.

SPRM dalam kenyataan hari ini memaklumkan, dakwaan agensi itu mengejar Voon juga tidak benar.

Menurut SPRM, agensi itu telah beberapa kali cuba menghubungi Voon sebelum ini namun gagal dan hari ini, beliau dikesan berada sekitar Kenyalang Park di sini.

Kenyataan itu menyebut pihak SPRM juga telah menjelaskan kepada Voon mengenai keperluan beliau hadir ke pejabat agensi berkenaan bagi membantu siasatan berhubung klip video yang disebarkannya dalam tempoh kempen Pilihan Raya Negeri Sarawak ke-12.

“Beliau juga turut diserahkan notis hadir pemeriksaan Seksyen 30(1)(a) Akta SPRM 2009 sebagaimana kehendak undang-undang.

“SPRM hanya menyampaikan notis pemakluman untuk beliau memberikan kerjasama dalam siasatan. Voon juga telah memberi kerjasama dan telah menghadirkan diri ke pejabat SPRM Kuching pada pagi ini untuk membantu siasatan,” menurut kenyataan itu.

SPRM menjelaskan, pihaknya sentiasa menjaga etika dan bersifat profesional semasa menjalankan tugas berdasarkan peruntukan undang-undang yang berkuat kuasa.

Terdahulu, Voon dilaporkan mendakwa beliau telah ditahan oleh pegawai SPRM ketika memandu melintasi Kenyalang Park selepas kenderaannya diarahkan berhenti. – Bernama


Situasi COVID-19 di UK boleh kembali buruk sekali lagi

LONDON, 7 Zulhijjah 1442H, Sabtu – Wabak COVID-19 di United Kingdom (UK) boleh menjadi lebih buruk sekali lagi dengan cepat, kata Ketua Penasihat Perubatan Kerajaan Britain, ketika jangkitan meningkat menjelang penghapusan sekatan undang-undang.

Terdahulu, Perdana Menteri Britain, Boris Johnson mahu menghapuskan sebahagian besar larangan berkaitan dengan pandemik di UK pada 19 Julai, dengan mengatakan pemberian vaksin COVID-19 yang cepat telah memberi impak terhadap hubungan jangkitan kes dengan keadaan kritikal atau kematian.

Walaupun begitu, ada saintis yang risau. Kes harian yang dilaporkan berada pada tahap tertinggi sejak Januari, sementara bilangan kadar kebolehjangkitan atau R-naught tetap di atas satu, menunjukkan peningkatan kes yang terus berlanjutan.

Ketua Pegawai Perubatan, Chris Whitty mengatakan bahawa jumlah pesakit yang rendah di hospital pada masa ini dapat meningkat dalam beberapa bulan ke depan.

“… saya rasa kita tidak boleh meremehkan fakta bahawa kita boleh menghadapi masalah sekali lagi dengan cepat,” kata Whitty.

Kira-kira 66 peratus rakyat Britain berpendapat bahawa kerajaan harus mengekalkan sekurang-kurangnya beberapa sekatan berkaitan pandemik COVID-19 setelah ‘hari kebebasan’ pada 19 Julai.

Jabatan Perangkaan Negara menganggarkan bahawa sebanyak satu daripada 95 penduduk di England dijangkiti COVID-19 dalam seminggu hingga 10 Julai, tertinggi sejak Februari.

“Kes baru Delta akan menyebabkan fenomena COVID-19 yang panjang, kemasukan ke hospital dan kematian.

“Nisbah antara ini telah diubah secara besar-besaran oleh vaksin yang selamat dan berkesan yang kita berikan tetapi hubungannya tidak dapat dihapuskan,” kata Pengarah Institut Rosalind Franklin, James Naismith.

Angka kematian COVID-19 Britain adalah antara yang tertinggi di dunia, walaupun dua pertiga populasi orang dewasa telah divaksinasi sepenuhnya. – Agensi


Bayaran GKP 3.0 Pemerkasa+ kepada PKS mikro disalur mulai hari ini

KUALA LUMPUR, 2 Zulhijjah 1442H, Isnin – Jumlah tambahan Geran Khas Prihatin (GKP 3.0) sebanyak RM500 yang diumumkan melalui Program Strategik Memperkasa Rakyat dan Ekonomi (PEMERKASA) Tambahan akan dibayar mulai hari ini secara berperingkat kepada perusahaan kecil dan sederhana (PKS) serta mikro, kata Menteri Kewangan Tengku Datuk Seri Zafrul Tengku Abdul Aziz.

Beliau berkata, ini merupakan tambahan daripada RM1,000 yang telah dikreditkan ke dalam akaun mereka yang didaftarkan dalam sistem GKP pada pertengahan Jun 2021.

“Pembayaran yang melibatkan implikasi kewangan sebanyak hampir RM500 juta ini akan dikreditkan terus ke akaun bank mereka.

“Seterusnya, di bawah Pakej Perlindungan Rakyat dan Pemulihan Ekonomi (PEMULIH) yang diumumkan pada 28 Jun 2021, bayaran tambahan GKP 4.0 akan disalurkan kepada penerima GKP sedia ada dan penerima baharu pada September 2021 dan November 2021, masing-masing sebanyak RM500,” katanya dalam kenyataan hari ini.

Tengku Zafrul berkata, bagi PKS mikro yang tidak pernah menerima GKP sebelum ini, tempoh pendaftaran GKP 4.0 akan dibuka mulai 15 hingga 31 Julai 2021.

Secara keseluruhan, katanya, jumlah peruntukan yang telah dan akan disalurkan kepada hampir satu juta PKS mikro di bawah GKP sejak COVID-19 melanda negara adalah RM6.08 bilion.

Katanya, kerajaan berharap bantuan langsung berterusan yang disalurkan kepada PKS mikro ini akan meringankan beban mereka, terutamanya perniagaan yang masih tidak dibenarkan beroperasi pada masa ini.

“Selain daripada GKP, banyak lagi inisiatif yang boleh dimanfaatkan oleh PKS mikro sepenuhnya sebagai persediaan untuk perancangan jangka panjang ke arah pemulihan perniagaan masing-masing.

“Ini termasuklah dana pinjaman mudah PKS mikro yang keseluruhannya berjumlah RM2.9 bilion melalui Bank Simpanan Nasional, Agrobank, MARA, SME Corp, YAPEIM dan TEKUN,” katanya.

Peruntukan dana pinjaman mudah bagi PKS dan PKS mikro juga tersedia di bawah Bank Negara Malaysia berjumlah RM8.6 bilion dan jumlah ini termasuk dana tambahan sebanyak RM2 bilion melalui PEMERKASA Tambahan dan RM2 bilion lagi menerusi PEMULIH.


Hasnal digesa letak jawatan pesuruhjaya Suhakam

BANGI, 7 Muharam 1445H, Selasa – Suruhanjaya Hak Asasi Manusia Malaysia (Suhakam) perlu kekal bebas daripada politik bagi menjaga prinsip akauntabiliti selain menghormati hak asasi manusia.

Jawatankuasa Pemandu CSO Platform for Reform berkata, pelantikan seseorang pemimpin politik dalam suruhanjaya itu berisiko menimbulkan persoalan serius mengenai kebebasannya dan keupayaan berfungsi tanpa pengaruh dari luar.

Atas dasar itu, pihaknya menggesa Pesuruhjaya Suhakam, Hasnal Rezua Merican Habib Merican yang telah dipilih sebagai calon Ahli Dewan Undangan Negeri (DUN) Selangor bagi Kluang pada Pilihan Raya Negeri (PRN) meletakkan jawatan.

“Suhakam mesti bebas daripada sebarang pengaruh politik dan eksekutif,  dan keberadaan Hasnal dalam institusi ini membimbangkan, lebih-lebih lagi parti yang disertai oleh Hasnal merupakan sebahagian daripada kerajaan, hari ini.

“Potensi untuk percanggahan kepentingan atau ‘conflict of interest’ menimbulkan kebimbangan yang lebih mendalam,” katanya dalam kenyataan, hari ini.

21 Julai lalu, Barisan Nasional (BN) mengumumkan Hasnal yang juga Ketua UMNO Bahagian Selayang dipilih menawakili parti itu bersama 12 kerusi DUN Selangor.

Justeru, CSO Platform for Reform menggesa penelitian semula berhubung pelantikan pesuruhjaya itu yang dibuat tahun lepas kerana pemimpin politik tidak sepatutnya dilantik bagi menjamin kebebasan Suhakam.

Katanya, pelaksanaan peletakan jawatan itu penting sebagai langkah wajar bagi melindungi kebebasan dan kredibiliti suruhanjaya itu serta menunjukkan komitmen terhadap promosi termasuk perlindungan hak asasi manusia.

Pengumuman itu turut menerima reaksi negatif daripada bekas anggota suruhanjaya tersebut yang turut mendesak Hasnal melepaskan jawatannya.


SPRM siasat isu penjualan tanah lapangan terbang

IPOH, 4 Ramadan 1443H, Rabu – Suruhanjaya Pencegahan Rasuah Malaysia (SPRM) Perak sedang menjalankan siasatan berhubung dakwaan isu penjualan tanah untuk tapak cadangan pembinaan lapangan terbang antarabangsa di Seri Iskandar.

Pengarah SPRM negeri Datuk Mohd Fauzi Mohamad berkata siasatan itu dilakukan susulan aduan rasmi yang diterima daripada Ahli Dewan Undangan Negeri (ADUN) Manjoi Datuk Asmuni Awi semalam.

“Penyiasatan dimulakan bagi mengenal pasti sama ada wujud sebarang kesalahan di bawah Akta SPRM 2009.

“SPRM akan memanggil beberapa individu yang berkaitan dalam masa terdekat bagi membantu siasatan,” katanya ketika dihubungi Bernama hari ini.

Beliau bagaimanapun enggan mendedahkan individu-individu yang dipanggil untuk hadir ke Ibu Pejabat SPRM Meru Raya di sini bagi membantu siasatan penjualan tanah milik Perbadanan Kemajuan Negeri Perak (PKNP) seluas 188 hektar itu kepada sebuah syarikat swasta.

Semalam, empat bekas Exco Kerajaan Negeri Perak ketika pentadbiran Pakatan Harapan (PH) termasuk Asmuni meminta SPRM melakukan siasatan terperinci kerana mendakwa ia tidak pernah dibincangkan dalam mesyuarat Exco kerajaan negeri atau Lembaga Pengarah PKNP ketika itu.

Khamis lepas, Menteri Besar Datuk Seri Saarani Mohamad berkata tanah itu telah dijual kepada sebuah syarikat swasta semasa pentadbiran kerajaan PH kerana ketika pemerintahan Barisan Nasional (BN), ia dirizabkan kepada PKNP bagi tujuan pembinaan lapangan terbang antarabangsa.

Sebelum ini, ADUN Aulong Nga Kor Ming semasa persidangan Dewan Undangan Negeri Perak mendakwa cadangan pembinaan sebuah lapangan terbang antarabangsa di Seri Iskandar telah dijual tanpa kebenaran kerajaan negeri dan berkata perkara itu adalah salah laku serius serta mahu pihak bertanggungjawab menjual tanah tersebut diheret ke muka pengadilan. – Bernama


PRN Johor: Takiyuddin bidas Zahid, nasihat supaya tak sombong dan angkuh

BANGI, 10 Syaaban 1443H, Ahad – Kesombongan adalah ego tidak sihat yang perlu diperbaiki, kata Setiausaha Agung PAS, Datuk Seri Takiyuddin Hassan.

Kenyataan berkenaan dipercayai ditujukan kepada Presiden UMNO, Datuk Seri Dr Ahmad Zahid Hamidi berhubung kemenangan besar Barisan Nasional (BN) dalam Pilihan Raya Negeri (PRN) Johor.

Menerusi ciapan terbaharu di akaun Twitter, Takiyuddin melahirkan rasa tidak puas hati dengan kenyataan Ahmad Zahid yang dianggap sombong dan angkuh.

“Meski kita berjaya dalam satu segmen, berehsan dan bekerjasama tetap suatu langkah bijaksana dalam semua keadaan.

“Apatah lagi tatkala kita masih menumpang ehsan dalam satu segmen yang lain. ‘Arrogance is an unhealthy ego in need of repair’,” katanya, hari ini.

Sebelum ini, Ahmad Zahid mengeluarkan kenyataan yang BN tidak perlu bekerjasama dengan parti lain sekiranya menang besar dalam PRN Johor.

Dalam perkembangan sama, PAS yang bersama dengan Perikatan Nasional (PN) menerima keputusan PRN Johor dengan ‘hati yang lapang’.

Presidennya, Tan Sri Abdul Hadi Awang berkata, PAS akan terus menyantuni rakyat berdasarkan peningkatan sokongan ketara di kebanyakan kerusi yang ditandingi parti itu.

“PAS turut merakamkan penghargaan kepada rakyat Johor yang telah mengundi calon-calon PN khususnya yang dikemukakan PAS.

“Sokongan yang diberikan amat bermakna bagi meneruskan agenda prihatin, berintegriti dan berkebajikan demi kemaslahatan negeri serta negara,” katanya dalam kenyataan.

Keputusan PRN Johor semalam menyaksikan PAS hanya berjaya meraih satu kerusi Dewan Undangan Negeri (DUN) Maharani dalam persaingan sengit enam penjuru di situ.

Manakala 14 calon PAS yang bertanding untuk merebut kerusi DUN dalam PRN Johor tumbang ditewaskan calon daripada parti lawan.


Arab Saudi sedia 1,000 skuter elektrik untuk jemaah haji

RIYADH, 3 Zulhijjah 1444H, Khamis – Sebanyak 1,000 skuter elektrik disediakan Pihak Berkuasa Am Pengangkutan Arab Saudi (TGA) bagi memudahkan pergerakan jemaah haji di kawasan tanah suci itu, lapor Saudi Gazette.

Penyediaan e-skuter itu merupakan kali kedua diadakan berturut-turut selepas TGA melancarkan perkhidmatan percubaan musim haji tahun lalu.

Malah, TGA juga menyasarkan untuk menawarkan pelbagai pilihan pengangkutan untuk jemaah haji musim ini.

Jurucakap TGA memaklumkan, perkhidmatan e-skuter dalam ibadah haji itu bertujuan menambah baik pengalaman jemaah haji selain memudahkan pergerakan mereka menunaikan ibadah tersebut.

Selain, mampu memendekkan masa pengangkutan semasa pergerakan jemaah di dalam kawasan tapak suci itu.

Pihak berkuasa juga menyediakan trek khusus untuk e-skuter, memisahkan mereka daripada kenderaan lain dan pejalan kaki untuk menjaga keselamatan jemaah haji.

Terdapat dua lorong untuk laluan pergi dan balik, sepanjang dua kilometer, bermula dari stesen Kadana dan berakhir dengan terowong Mahbas Al-Jin, menuju ke stesen Bab Ali di Masjidil Haram. – Agensi


AADK NS perkenal Kit Pintar 2.0 tingkat kesedaran murid bahaya dadah

SEREMBAN, 28 Safar 1442H, Jumaat – Agensi Antidadah Kebangsaan (AADK) Negeri Sembilan hari ini melancarkan program Kit Pintar 2.0 bagi memantapkan lagi pengetahuan dan kesedaran bahaya dadah dalam kalangan murid sekolah rendah.

Pengarah Bahagian Pencegahan AADK Malaysia, Zainudin Abdullah berkata, kit itu yang diusahakan AADK Negeri Sembilan sejak 1998 dengan kolaborasi pelbagai pihak, memfokuskan kepada murid tahun empat hingga enam.

“Kit ini turut mengandungi permainan interaktif Antidrug Generations (A-GEN), video mesej pencegahan dadah dalam bentuk lakonan dan animasi serta flash card untuk menarik minat pelajar.

“Permainan interaktif ini diyakini dapat memberi impak positif dari segi pembentukan jati diri,” katanya ketika berucap pada pelancaran kit itu di sini yang turut dihadiri Pengarah AADK negeri, Dr Sallina Mansor dan Pengarah Pendidikan negeri, Md Fiah Md Jamin.

Sementara itu, Zainuddin berkata, berdasarkan statistik jumlah penagih dadah tahun lepas, Negeri Sembilan berada di tempat kelima selepas Perlis yang menyusuli Pahang, Kelantan dan Terengganu.

“Di Negeri Sembilan, masalah penyalahgunaan dadah atau penagihan dadah tidaklah begitu serius iaitu 702 orang daripada 100,000 penduduk. Terengganu merupakan negeri tertinggi jumlah penagih dadah iaitu sebanyak 916 orang,” katanya. – Bernama